text:
हमर पूर्वज जे आई ऋषि महर्षि नाम सँ जानल जायत छथि हुनक अनुसंधानपरक वेदान्त (उपनिषद्) एखनो अकाट्य अछि । हुनक कहब छनि काल (समय) एक अछि, अखण्ड अछि, व्यापक (सब ठाम व्याप्त) अछि । महाकवि कालिदास अभिज्ञान शकुन्तलाक मंगलाचरण मे "ये द्वे कालं विधतः" एहि वाक्य द्वारा ऋषि मत केँ स्थापित करैत छथि । जकर भाव अछि व्यवहारिक जगत् मे समयक विभाग सूर्य आओर चन्द्रमा सँ होइछ ।
‘प्रश्नोपनिषद्’ मे ऋषिक मतानुसार परम सूक्ष्म तत्त्व "आत्मा" सूर्य छथि तथा सूक्ष्म गन्धादि स्थूल पृथ्वी आदि प्रकृति चन्द्र छथि । एहि दूनूक संयोग सँ जड़ चेतन केँ उत्पत्ति पालन आओर संहार होइछ ।
आत्यिमिक बौद्धिक उन्नति हेतु सूर्यक उपासना कैल जाइछ । जाहि सँ ज्ञान प्राप्त होइछ । ज्ञान छोट ओ पैघ नहि होइछ अपितु सब काल मे समान रहैछ एवं सतत ओ पूर्णताक बोध करवैछ । मुक्तिक साधन ज्ञान, आओर मुक्त पुरुष केँ साध्यो ज्ञाने अछि । सूर्य सदा सर्वदा एक समान रहैछ । ठीक एकरे विपरीत चन्द्र घटैत बढ़ैत रहैछ । ओ एक कलाक वृद्धि करैत शुक्ल पक्ष मे पूर्ण आओर एक-एक कलाक ह्रास करैत कृष्ण पक्ष मे विलीन भऽ जाय्त छाथि । सम्पत्सर रुप (समय) जे परमेश्वर जिनक प्रकृति रुप जे प्रतीक चन्द्र हुनक शुक्ल पक्ष रुप जे विभाग ओ प्राण कहवैछ प्राणक अर्थ भोक्ता । कृष्ण पक्ष भोग्य (क्षरण शील वस्तु) ।
विश्वक समस्त ज्योतिषी लोकनि जातकक जन्मपत्री मे सूर्य आओर चन्द्र केँ वलावल केँ अनुसार जातक केर आत्मबल तथा धनधान्य समृद्धिक विचार करैत छथिन्ह । वैज्ञानिक लोकनि अपना शोध मे पओलैन जे चन्द्रमाक पूर्णता आओर ह्रास्क प्रभाव विक्षिप्त (पागल) क विशिष्टता पर पड़ैछ । भारतीय दार्शनिक मनीषी "कोकं कस्त्वं कुत आयातः, का मे जनजी को तात:" अर्थात् हम के छी, अहाँ के छी हमर माता के छथि तथा हमर पिता के छथि इत्यादि प्रश्नक उत्तर मे प्रत्यक्ष सूर्य के पिता (पुरुष) आओर चन्द्रमा के माता (स्त्री) क कल्पना कऽ अनवस्था दोष सं बचैत छथि ।
अपना देश मे खास कऽ हिन्दू समाज मे जे अवतारवादक कल्पना अछि ताहि मे सूर्य आओर चन्द्रक पूर्णावतार मे वर्णन व्यास्क पिता महर्षि पराशर अपन प्रसिद्ध ग्रन्थ ‘वृद्ध पराशर’ मे करैत छथि । "रामोऽवतारः सूर्यस्य चन्द्रस्य यदुनायकः" सृ. क्र. २६ अर्थात् सूर्य राम रुप मे आओर चन्द्र कृष्ण रुप मे अवतार ग्रहण केलन्हि ।
ई दुनू युग पुरुष भारतीय संस्कृति-सभ्यता, आचार-विचार तथा जीवन दर्शनक मेरुद्ण्ड छथि आदर्श छथि । पौराणिक ग्रन्थ तथा काव्य ग्रन्थ केँ मान्य नायक छथि । कवि, कोविद, आलोचक, सभ्य विद्धत् समाजक आदर्श छथि । सामान्यजन हुनका चरित केँ अपना जीवन मे उतारि ऐहिक जीवन के सुखी कऽ परलोक केँ सुन्दर बनाबऽ लेल प्रयत्नशील होईत छथि ।
एहि संसार मे दू प्रकारक मनुष्य वास करै छथि । एकटा प्रवृत्ति मार्गी (प्रेय मार्गी)- गृहस्थ दोसर निवृत्ति मार्गी योगी, सन्यासी । प्रवृत्ति मार्गी-गृहस्थ काञ्चन काया कामिनी चन्द्रमुखी प्रिया धर्मपत्नी सँ घर मे स्वर्ग सुख सँ उत्तम सुखक अनुभव करै छथि । ओहि मे कतहु बाधा होइत छनि तँ नरको सँ बदतर दुःख केँ अनुभव करै छथि ।
कर्मवादक सिद्धान्तक अनुसार सुख-दुःख सुकर्मक फल अछि ई भारतीय कर्मवादक सिद्धान्त विश्वक विद्धान स्वीकार करैत छथि । तकरा सँ छुटकाराक उपाय पूर्वज ऋषि-मुनि सुकर्म (पूजा-पाठ) भक्ति आओर ज्ञान सँ सम्वलित भऽ कऽ तदनुसार आचरणक आदेश करैत छथिन्ह ।
हम जे काज नहि केलहुँ ओकरो लेल यदि समाज हमरा दोष दिए, प्रत्यक्ष वा परोक्ष मे हमर निन्दा करय एहि दोष "लोक लाक्षना" क निवारण हेतु भादो शुक्ल पक्षक चतुर्थी चन्द्र के आओर ओहि काल मे गणेशक पूजाक उपदेश अछि ।
हिन्दू समाज मे श्री कृष्ण पूर्णावतार परम ब्रह्म परमेश्वर मानल छथि । महर्षि पराशर हुनका चन्द्रसँ अवतीर्ण मानैत छथिन्ह । हुनके सँ सम्बन्धित स्कन्दपुराण मे चन्द्रोपाख्यान शीर्षक सँ कथा वर्णित अछि जे निम्नलिखित अछि ।
नन्दिकेश्वर सनत्कुमार सँ कहैत छथिन्ह हे सनत कुमार ! यदि अहाँ अपन शुभक कामना करैत छी तऽ एकाग्रचित सँ चन्द्रोपाख्यान सुनू । पुरुष होथि वा नारी ओ भाद्र शुक्ल चतुर्थीक चन्द्र पूजा करथि । ताहि सँ हुनका मिथ्या कलंक तथा सब प्रकार केँ विघ्नक नाश हेतैन्ह । सनत्कुमार पुछलिन्ह हे ऋषिवर ! ई व्रत कोना पृथ्वी पर आएल से कहु । नन्दकेश्वर बजलाह-ई व्रत सर्व प्रथम जगत केर नाथ श्री कृष्ण पृथ्वी पर कैलाह । सनत्कुमार केँ आश्चर्य भेलैन्ह षड गुण ऐश्वर्य सं सम्पन्न सोलहो कला सँ पूर, सृष्टिक कर्त्ता धर्त्ता, ओ केना लोकनिन्दाक पात्र भेलाह । नन्दीकेश्वर कहैत छथिन्ह-हे सनत्कुमार । बलराम आओर कृष्ण वसुदेव क पुत्र भऽ पृथ्वी पर वास केलाह । ओ जरासन्धक भय सँ द्वारिका गेलाह ओतऽ विश्वकर्मा द्वारा अपन स्त्रीक लेल सोलह हजार तथा यादव सब केँ लेल छप्पन करोड़ घर केँ निर्माण कऽ वास केलाह । ओहि द्वारिका मे उग्र नाम केर यादव केँ दूटा बेटा छलैन्ह सतजित आओर प्रसेन । सतजित समुद्र तट पर जा अनन्य भक्ति सँ सूर्यक घोर तपस्या कऽ हुनका प्रसन्न केलाह । प्रसन्न सूर्य प्रगट भऽ वरदान माँगूऽ कहलथिन्ह सतजित हुनका सँ स्यमन्तक मणिक याचना कयलन्हि । सूर्य मणि दैत कहलथिन्ह हे सतजित ! एकरा पवित्रता पूर्वक धारण करव, अन्यथा अनिष्ट होएत । सतजित ओ मणि लऽ नगर मे प्रवेश करैत विचारऽ लगलाह ई मणि देखि कृष्ण मांगि नहि लेथि । ओ ई मणि अपन भाई प्रसेन के देलथिन्ह । एक दिन प्रंसेन श्री कृष्ण के संग शिकार खेलऽ लेल जंगल गेलाह । जंगल मे ओ पछुआ गेलाह । सिंह हुनका मारि मणि लऽ क चलल तऽ ओकरा जाम्बवान् भालू मारि देलथिन्ह । जाम्बवान् ओ लऽ अपना वील मे प्रवेश कऽ खेलऽ लेल अपना पुत्र केऽ देलथिन्ह ।
एम्हर कृष्ण अपना संगी साथीक संग द्वारिका ऐलाह । ओहि समूहक लोक सब प्रसेन केँ नहि देखि बाजय लगलाह जे ई पापी कृष्ण मणिक लोभ सँ प्रसेन केँ मारि देलाह । एहि मिथ्या कलंक सँ कृष्ण व्यथित भऽ चुप्पहि प्रसेनक खोज मे जंगल गेलाह । ओतऽ देखलाह प्रदेन मरल छथि । आगू गेलाह तऽ देखलाह एकटा सिंह मरल अछि आगू गेलाह उत्तर एकटा वील देखलाह । ओहि वील मे प्रवेश केलाह । ओ वील अन्धकारमय छलैक । ओकर दूरी १०० योजन यानि ४०० मील छल । कृष्ण अपना तेज सँ अन्धकार के नाश कऽ जखन अंतिम स्थान पर पहुँचलाह तऽ देखैत छथि खूब मजबूत नीक खूब सुन्दर भवन अछि । ओहि मे खूब सुन्दर पालना पर एकटा बच्चा के दायि झुला रहल छैक बच्चा क आँखिक सामने ओ मणि लटकल छैक दायि गवैत छैक-
सिंहः प्रसेन मवधीत, सिंहो जाम्बवता हतः ।
सुकुमारक ! मा रोदीहि, तब ह्येषः स्यमन्तकः ॥
अर्थात् सिंह प्रसेन केँ मारलाह, सिंह जाम्बवान् सँ मारल गेल, ओ बौआ ! जूनि कानू अहींक ई स्यमन्तक मणि अछि । तखनेहि एक अपूर्व सुन्दरी विधाताक अनुपम सृष्टि युवती ओतऽ ऐलीह । ओ कृष्ण केँ देखि काम-ज्वर सँ व्याकुल भऽ गेलीह । ओ बजलीह-हे कमल नेत्र ! ई मणि अहाँ लियऽ आओर तुरत भागि जाउ । जा धरि हमर पिता जाम्बवान् सुतल छथि । श्री कृष्ण प्रसन्न भऽ शंख बजा देलथिन्ह । जाम्बवान् उठैत्मात्र युद्ध कर लगलाह । हुनका दुनुक भयंकर बाहु युद्ध २१ दिन तक चलैत रहलन्हि । एम्हर द्वारिका वासी सात दिन धरि कृष्णक प्रतीक्षा कऽ हुनक प्रेतक्रिया सेहो देलथिन्ह । बाइसम दिन जाम्बवान् ई निश्चित कऽ कि ई मानव नहि भऽ सकैत छथि । ई अवश्य परमेश्वर छथि । ओ युद्ध छोरि हुनक प्रार्थना केलथिन्ह अ अपन कन्या जाम्बवती के अर्पण कऽ देलथिन्ह । भगवान श्री कृश्न मणि लऽ कऽ जाम्ब्वतीक स्म्ग सभा भवन मे आइव जनताक समक्ष सत्जीत के सादर समर्पित कैलाह । सतजीत प्रसन्न भऽ अपन पुत्री सत्यभामा कृष्ण केँ सेवा लेल अर्पण कऽ देलथिन्ह ।
किछुए दिन मे दुरात्मा शतधन्बा नामक एकटा यादव सत्ताजित केँ मारि ओ मणि लऽ लेलक । सत्यभामा सँ ई समाचार सूनि कृष्ण बलराम केँ कहलथिन्ह-हे भ्राता श्री ! ई मणि हमर योग्य अछि । एकर शतधन्वान लेऽ लेलक । ओकरा पकरु । शतधन्वा ई सूनि ओ मणि अक्रूर कें दऽ देलथिन्ह आओर रथ पर चढ़ि दक्षिण दिशा मे भऽ गेलाह । कृष्ण-बलराम १०० योजन धरि ओकर पांछा मारलाह । ओकरा संग मे मणि नहि देखि बलराम कृष्ण केँ फटकारऽ लगलाह, "हे कपटी कृष्ण ! अहाँ लोभी छी ।" कृष्ण केँ लाखों शपथ खेलोपरान्त ओ शान्त नहि भेलाह तथा विदर्भ देश चलि गेलाह । कृष्ण धूरि केँ जहन द्वारिका एलाह तँ लोक सभ फेर कलंक देबऽ लगलैन्ह । ई कृष्ण मणिक लोभ सँ बलराम एहन शुद्ध भाय के फेज छल द्वारिका सँ बाहर कऽ देलाह । अहि मिथ्या कलंक सँ कृष्ण संतप्त रहऽ लगलाह । अहि बीच नारद (ओहि समयक पत्रकार) त्रिभुवन मे घुमैत कृष्ण सँ मिलक लेल ऐलथिन्ह । चिन्तातुर उदास कृष्ण केँ देखि पुछथिन्ह "हे देवेश ! किएक उदास छी ?" कृष्ण कहलथिन्ह, " हे नारद ! हम वेरि वेरि मिथ्यापवाद सँ पीड़ित भऽ रहल छी ।" नारद कहलथिन्ह, "हे देवेश ! अहाँ निश्चिते भादो मासक शुक्ल चतुर्थीक चन्द्र देखने होएव तेँ अपने केँ बेरिबेरि मिथ्या कलंक लगैछ । श्री कृष्ण नारद सँ पूछलथिन्ह, "चन्द्र दर्शन सँ किएक ई दोष लगै छैक ।


c: text/html

text:
दुर्गापूजा-2011 केर अवसरपर मैथिली-नाटक मंचन भेल- अप्पन कर्मक फल
स्थान- दुर्गापूजाक मेला परिसर बेरमा (उत्तरवारि पार) जिला- मधुबनी
नाटककार- नरेन्द्र मिश्र
िनर्देशक- माधव आनन्द आ नरेन्द्र मिश्र
पात्र- कलाकार- पिताक नाओं- पता-
1. भिषन भायजी मंजल आलम मो. मुशलीम, बेरमा
2. कल्लू विजय झा श्री प्रेमचन्द्र झा बेरमा
3. शुकन टोनी झा स्व. मिथिलेश झा बेरमा
4. चाहबला धर्मेन्द्र मिश्र श्री सदानंद मिश्र बेरमा
5. कल्लू केर पत्नी धर्मेन्द्र मिश्र श्री सदानंद मिश्र बेरमा
6. शराब दोकानदार प्रमोद साहु श्री गणेश साहु बेरमा
7. समदिया विकाश ठाकुर श्री ब्रह्मदेव ठाकुर बेरमा
8. चाेर-1 प्रमोद साहु श्री गणेश साहु बेरमा
9. चोर-2 आशीष ठाकुर श्री ललन ठाकुर बेरमा
10. मुन-मुन काका विकाश ठाकुर श्री ब्रह्मदेव ठाकुर बेरमा
11. मास्टरजी माधव ठाकुर स्व. बेचन ठाकुर बेरमा
सहयोगकर्त्ता-
अमरेन्द्र मिश्र
मधुकान्त झा
ललन ठाकुर
लक्ष्मीकान्त झा
अंकित ठाकुर
तबरेज आलम
ओमप्रकाश मण्डल
दीपक मण्डल
शिवम मण्डल
दिनेश मुखिया
शंकर पासवान
गुलशन अली
राघव मिश्र

robotstxt: allowed

filter: keep


text:
विहनि कथा
कपारक लिखल
शर्माजीक आफिस शनि आओर रवि सप्ताह मे दू दिन बन्न रहै छैन्हि। आइ शनि छल। आफिस बन्न छल आ शर्माजी दरबज्जा पर बैसल छलाह। तावत एकटा भिखमंगा दरबज्जा पर आएल आ बाजल- "मालिक दस टाका दियौ। बड्ड भूख लागलए।" शर्माजी बजलाह- "लाज नै होइ छौ। हाथ पएर दुरूस्त छौ। भीख माँगै छैं। छी छी छी।" भिखमंगा बाजल- "यौ मालिक, पाई नै देबाक हुए तँ नै दियऽ, एना दुर्दशा किएक करै छी। हम जाइ छी।" ओकरा गेलाक बाद शर्माजी खूब बडबडयला। देशक खराप स्थित सँ लऽ कऽ भिखमंगाक अधिकताक कारण आ नै जानि की की, सब विषय पर अपन मुख्य श्रोता कनियाँ केँ सुनबैत रहलाह।
दुपहर मे भोजन कएलाक उपरान्त आराम करै छला की कियो गेट ठकठकाबऽ लगलै। निकलि कऽ देखैत छथि एकटा त्रिपुण्ड धारी बबाजी ठाढ छल। हिनका देखैत ओ बबाजी बाजऽ लागल- "जय हो जजमान। दरिभंगा मे एकटा यज्ञक आयोजन अछि। अपन सहयोगक राशि पाँच सय टाका दऽ दियौक।" शर्माजी- "हम किया देब?" बबाजी- "राम राम एना नै बाजी। पुण्यक भागी बनू। फलाँ बाबू सेहो पाँच सय देलखिन्ह। अहूँ पुण्यक भागी लेल टाका दियौ।" शर्मा जी- "हमरा पुण्य नै चाही। हम नरक जाइ चाहै छी। अहाँ केँ कोनो दिक्कत? बडका ने एला हमरा पुण्य दियाबैबला।" ओ बबाजी बूझि गेल जे किछु नै भेंटत आ ओतय सँ पडा गेल।
साँझ मे शर्माजी लाउन मे टहलै छलाह। सामने सँ तीन टा खद्दरधारी ढुकल आ हुनका प्रणाम कऽ कहलक- "विधान सभाक चुनाव छैक। दिल्ली सँ फलाँ बाबू एकटा रैली निकालबाक लेल आबि रहल छथि। ऐ मे बड्ड खरचा छैक। अपने सँ निवेदन जे दस हजार टाकाक सहयोग करियौक।" शर्माजी बिदकैत बाजलाह- "एहि लाउन मे टाकाक एकटा गाछ छै। अहाँ सब ओहि मे सँ टाका झारि लियऽ।" एकटा खद्दरधारी बाजल- "हम सब मजाक नै कऽ रहल छी आ आइ कोनो बहन्ना नै चलत। टाका दियौ अहाँ। अहाँक बूझल अछि ने जे हमरे सभक पार्टीक सरकार छै। अहाँक बदली तेहन ठाम भऽ जायत जे माथ धुनबाक अलावा कोनो काज नै रहत।" शर्माजी गरमाइत बाजलाह- "ठीक छै हम माथ धुनबा लेल तैयार छी। अहाँ सब जाउ आ बदली करबा दियऽ। निकलै छी की पुलिस बजाबी।" खद्दरधारी सब धमकी दैत ओतय सँ भागि गेल।
रातिक तेसर पहर छल। शर्माजी निसभेर सुतल छलाह। एकाएक हुनकर निन्न ठकठक आवाज पर उचटि गेलैन्हि। कनियाँ केँ उठा कऽ कहलखिन्ह जे कियो दरबज्जाक गेट तोडि रहल अछि। दुनू परानी डरे ओछाओन मे दुबकि गेलैथ। तावत गेट टूटबाक आवाज भेलै आ टूटलहा गेट दऽ कऽ सात टा मोस्चंड शर्माजी केँ गरियाबैत भीतर ढुकि गेलै। सब अपन मूँह गमछी सँ लपेटने छल। एकटाक हाथ मे नलकटुआ सेहो छलै। बाकी दराती, कुरहरि, कचिया आ लाठी रखने छल। एकटा लाठी बला आबि कऽ हुनका जोरगर लाठी पीठ पर दैत कहलकन्हि- "सार, सबटा टाका आ गहना निकालि कऽ सामने राख। नै तँ परान लैत देरी नै लगतौ।" शर्माजी गोंगयाइत बजलाह- "हमरा नै मारै जाउ। हम हार्टक पेशेन्ट छी। इ लियऽ चाबी आ आलमीरा मे सँ सब लऽ जाउ।" ओ सब पूरा घर हसौथि लेलक। पचास हजार टाका आ दस भरि गहना भेंटलै। फेर हिनकर घेंट धरैत डकूबाक सरदार बाजल- "तौं तँ परम कंजूस थीकैं। कतौ खरचो तक नै करै छैं। एतबी टाका छौ। सत बाज, नै तँ नलकटुआ मूँह मे ढुका कऽ फायर कऽ देबौ।" इ कहैत ओ नलकटुआ हुनकर मूँह मे ढुकेलक। ओ थर थर काँपैत बाजऽ लगलाह लैट्रिनक उपरका दूछत्ती मे दू लाख टाका आ बीस भरि गहना राखल छै। लऽ लियऽ आ हमरा छोडि दियऽ। सरदार दू जोरगर थापर दैत कहलकैन्हि आब लैन पर एले ने, आर कतऽ छौ बाज। शर्माजी किरिया खाइत बजलाह आब किछो नै छै बाबू, छोडि दियऽ हमरा। डकैत सब सबटा सामान समटि कऽ विदा भऽ गेल। थोडेक कालक बाद हिम्मति कऽ कऽ ओ चिचियाबऽ लगलाह- "बचाबू, बचाबू डकूबा........।" अडोसी पडोसी दौगल एलथि। कियो पुलिस बजा लेलक। पुलिस खानापूर्ति कऽ कऽ चारि बजे भोरबा मे चलि गेलै। शर्माजी अपन माथ पीटैत बाजै छलाह- "आइ भोरे सँ शनिक कुदृष्टि पडि गेल छल। कतेको सँ लुटाई सँ बचलौं, मुदा कपारक लिखल छल लुटेनाई से लुटाइये गेलौं।"


text:
संपूर्ण मिथिला एखन बाढ़ि सँ त्रस्त अछि। बाढ़िक प्रकोपक व्यवहारिक दंशक अनुभव हम हरेक साल करैत छी। एहि अनुभव के हम अपन गजल मे सेहो स्थान दैत छिऐक। जाहि बेर जेहन दर्द ताहि बेर तेहन शेर् ।एहि बेर हम अपन पूरा गजल नहि दए पाँच गोट भिन्न-भिन्न गजलक पाँच भिन्न- भिन्न शेर् दए रहल छी । पाँचो शेर् बाढ़ि पर अछि आ हमर व्यत्तिगत अनुभव अछि। मुदा एहि आशा मे अहाँ सभ के इ परसि रहल छी कहीं ने कहीं इ अहूँ लोकनिक इ व्यत्तिगत अनुभव होएत। त लिअ- इ पाँचो शेर्---------
1
कोशी-कमला बान्ह बन्हबौतीह अभियंता लागले रहल
हमरो गाम मे बाढ़ि ने अबितै सेहन्ता लागले रहल
2
नहि कानू चुप्प रहू आएत रीलीफ नेने नेता
तावत् घर-दुआरि बना आगँन बहारि राखब
3
जले जिनगी थिक भेटत हरेक पोथी मे लिखल
बाढ़िक मौसम मे तँए चारू दिस जिनगीए देखाइत छैक
4
बाढ़िक इ मौसम अछि धसना समय
मझँधार सँ आएल डुबैत अछि किनार मे
5
पानि सँ बाढ़ि छैक वा बाढ़ि सँ पानि
अपने पानि सँ दहा गेल धार


text:
दरभंगा सपनाक शहर रहल अछि। एहि शहर क लोक सपना देखैत रहल आ ओकरा पूरा करैत रहल। एहि शहरक इ चरित्र एकरा आन शहर स अलग करैत छल। इ अलग गप अछि जे पिछला किछु साल स इ शहर सपना देखब बिसरि गेल छल। एहि ठामक लोक लग विजन क अभाव भ गेल। जनप्रतिनिधि लग शहरक विकास लेल कोनो खांका नहि रहैत छल। मुदा शहर फेर सपना देखब शुरू क देलक अछि आ इ सपना देखबा लेल शहर कए बाध्य केलथि अछि नगर विधायक संजय सरावगी। सरावगी लग दरभंगा लेल एकटा विजन अछि जेकर अनुरूप ओ शहरक विकास करबाक लेल प्रयासरत छथि। शहरक विकास कोनो एक व्यक्तिक चाहला स नहि भ सकैत अछि, मुदा विजन साफ रहला स विकास क दिशा निर्धारित कैल जा सकैत अछि आ ओकर मूल्यांकन कैल जा सकैत अछि। अगिला 20-25 साल बाद दरभंगा केहन रहत ताहि पर चर्च करबा लेल आइ जनप्रतिनिधि तैयार छथि इ अपने आप मे एकटा पैघ बदलाव अछि। दरभंगा क विकास लेल कैल जा रहल किछु दीर्घकालिक परियोजना पर विधायक संजय सरावगी स इ’समाद लेल विस्तार स गप केलथि पत्रकार आशीष झा। प्रस्तुत अछि गपशपक किछु खास अंश।
प्र- दरभंगा क विकासक मतलब सडक टा मानल जाए।
उ- नहि, हम सब शहरक सब तरह स विकास करबा मे लागल छी।
प्र- जेना।
उ- शहरक ढांचागत विकास, दरभंगाक प्रमुख पोखरिक विकास, मंदिर क विकास आ दरभंगा कए एकटा विकसित शहर बनेबाक लेल जेहन विकासक जरूरत अछि तेहन विकास। एहन मे दरभंगाक ढांचागत विकास हमर प्राथमिकता मे अछि।
प्र- सबटा कागज पर योजना अछि या जमीन पर उतरबाक उम्मीद कैल जाए। उ- किछु योजना त एहि सालक अंत तक जमीन पर उतरबाक स्थिति मे होएत, किछु योजना अगिला एक दू साल मे जमीन पर देखा जाएत।
प्र- जेना।
उ- दरभंगाक प्रसिद्ध माधेश्वर परिसरक विकास लेल करीब छह करोड टका आवंटित भ आबि गेल अछि। एहि सालक अंत तक एकर टेंडर भ जेबाक चाही। एकर संगहि लक्ष्मीविलास पैलेस क पछुलका पोखरि शहरक असगर पोखरि अछि जे एखनधरि प्रदूषण मुक्त अछि। एहि पोखरिक विकास लेल सेहो करीब 2 करोड टका आवंटित भ आबि चुकल अछि। एहि पोखरि मे मोटरबोट आ रोशनीक व्यवस्था कैल जाएत। जाहि स शहरवासी कए एकटा नीक स्थान भेटत सकत।
प्र- लक्ष्मीविलास पैलेस क पछुलका पोखरि क विकास त अहां क रहल छी, मुदा शहरक तीनटा पैघ पोखरिक विकास लेल कोनो योजना।
उ- ओ तीनू पोखरि त हमर प्राथमिकता सूची मे अछि आ ओकरा लेल करीब 14 करोडक प्रस्ताव बिहार सरकार मंजूर क देलक अछि आ ओ केंद्र सरकार लग मंजूरी लेल गेल अछि। दरभंगा लेक डिवलपमेंट प्रोजेक्ट नामक एहि योजना स तीनू पोखरि क विकास संभव भ सकत।
प्र- इ दू चारि करोड स कोना शहर कए पर्यटन योग्य बनाउल जा सकैत अछि।
उ- कहांक गप सही अछि, मुदा नगर विकास आ पर्यटन विभाग क बजट केतबा अछि सेहो देखल जाए। एहि साल पर्यटन विभागक कुल बजट क करीब एक चौथाई रकम त हम केवल एकटा योजना लेल दरभंगा आनि लेलहुं अछि। ओना सरकार विभाग क बजट बढेबा पर विचार क रहल अछि, उम्मीद कैल जाए ज अगर विभागक बजट बढैत अछि त दरभंगा कए जरूर किछु आओर टका भेटत।
प्र-माधेश्वर परिसरक विकास स सब मंदिर कए फायदा होएत या केवल रामेश्वरी श्यामा क विकास होएत।
उ- देखू, योजना त समस्त परिसर लेल बनल अछि, मुदा कामेश्वरसिंह धार्मिक न्यास पूरा परिसर बिहार सरकार कए नहि देलक अछि। एहन मे तत्काल त पूरा परिसरक विकास संभव नहि भ पाउत। एखन जेतबा बिहार सरकारक हिस्सा मे अछि ओकर विकास लेल करीब पांच करोड टका आवंटित भेल अछि। एहन मे सब मंदिरक विकास संभव नहि भ सकैत अछि।
प्र-मुदा एखन धरिक अनुभव रहल अछि जे दरभंगा मे निर्माण क नाम पर पुरान ढांचागत स्थापत्य कए नजरअंदाज कैल जाइत अछि, एहन मे कामेश्वर नगर क रूप विकृत त नहि भ जाएत।
उ- अहां नीक सवाल केलहु। हमर ध्यान एहि दिस अछि। कामेश्वर नगर क स्थापत्य कला दरभंगाक पहचान छी आ एकरा संग कोनो प्रकारक छेडछाड मंजूर नहि कैल जाएत। हम पोखरिक विकास आ मधेश्वरक विकास क दौरान जे निर्माण होएत ओकरा पुरान स्थापत्य स मिलैत-जुलैत ढांचा देबा लेल आर्टिटेक कए निर्देश द चुकल छी। ओना विश्वविद्यालय एहि दिस उदासीन अछि आ हम पिछला मास विश्वविद्यालय प्रशासन कए कहि चुकल छी जे यूरोपियन गेस्ट हाउस लग भ रहल नवनिर्माण मे इ ध्यान राखल जाए जे नव निर्माण सेहो आसपासक निर्माण जेकां लगबाक चाही। अगर नव ढांचा क स्थापत्य कला पुरान स मेल नहि खायत त पूरा इलाका क शोभा खराब भ जाएत।
प्र- नरगौना पैलेस कए सेहो बहुत दिन स आवासीय बनेबाक मांग भ रहल अछि, अहांक की कहब अछि।
उ- एहि विचारक हम समर्थन करैत छी, मुदा ओ हमर हाथ मे नहि अछि। नरगौना पैलेस विश्वविद्यालयक संपत्ति अछि आ ओकर बारे मे विवि प्रशासन कए सोचबाक चाही। ओना हम व्यक्तिगत रूप स ओकर हालत देखि कए दुखी छी।
प्र- लक्ष्मीविलास पैलेसक दरबार हॉल फेर स जीवंत भ गेल अछि, एहन मे उम्मीद कैल जाए जे नरगौना क डांस हॉल जे उत्तर भारत मे असगर अछि तेकर सेहो उद्धार होएत।
उ- दरबार हॉल त आब जीवंत भ गेल, ताहि मे दू राय नहि, मुदा नरगौना लेल सेहो मिथिला विश्विविद्यालय प्रशासन कए ओहिना सोचबाक चाही जेना संस्कृत विश्वविद्यालय दरबार हॉल लेल सोचलक।
प्र- दरभंगा कए नीक संस्थान हवाई सेवा नहि रहला स नहि भेटल, एहन मे दरभंगा एयरपोर्ट चालू करेबा लेल अहां की क रहल छी।
उ- दरभंगा एयरपोर्ट लेल हम पहिने स सक्रिय छी। दरभंगा एयरपोर्ट कए चालू करेबा लेल हम आगू सेहो प्रयास करब। दरभंगाक सांसद स एहि संबंध मे गप करब, किया त इ केंद्र सरकार आ दिल्ली क मामला अछि। दरभंगा एयरपोर्ट कए खोलब केवल दरभंगा लेल नहि पूरा उत्तर बिहार लेल जरूरी अछि। आइ मोतिहारी हुए बा सुपौल पूर्णिया सब ठामक लोक पटना जाइत अछि हवाई जहाज पकडबा लेल। दरभंगा एयरपोर्ट खुलला स पूरा उत्तर बिहार क लोक कए पटना स लग एकटा एयरपोर्ट उपलब्ध भ जाएत। संगहि एहि इलाका मे नीक संस्थान आ पैघ उद्योग लागि सकत।
प्र-दरभंगा एविएशनक जहाज जे 1963 स प्रधानमंत्री क आधिकारिक जहाज छल, ओकरा पटना बा दरभंगा मे धरोहरक रूप मे रखबाक मांग उठि रहल अछि, एहि पर अहांक की कहब अछि।
उ- जरूर हेबाक चाही, एहि लेल दरभंगाक सांसद कए पहल करबाक चाही, हम त सुझाव देब जे इ मांग कीर्ति जी लग अहां सब राखू। ओना हमरा स जे कहब हम करबा लेल तैयार छी, मुदा इ दिल्ली क गप अछि।
प्र- अहां कहल जे दरभंगाक ढांचागत विकास लेल सेहो योजना तैयार भ रहल अछि, केहन योजना तैयार भ रहल अछि।
उ- दरभंगा मे नालाक समस्या काफी गंभीर अछि। 1935 क बाद कहियो नालाक विकास लेल कोनो ठोस काज नहि भेल। पहिने शहर काफी खाली छल ताहि लेल नाला क संग संग आओर जगह पर जल निकासी भ जाइत छल। आइ अधिकतर नाला क अतिक्रमण भ चुकल अछि। किछु नाला क जमीन कए त राज दरभंगा लोक क हाथे बेच देने अछि एहन मे ओकर चौडाई बढायब नगर निगम लेल कठिन अछि। पिछला 20-25 साल मे दरभंगाक नाला संरचना पूर्णत: ध्वस्त भ गेल। एहन मे शहर लेल नव रूप मे नाला क निर्माण एक मात्र विकल्प अछि। संगहि इ देखब सेहो जरूरी अछि जे ओ निर्माण अगिला 20-25 साल तक शहर कए जल जमाव स मुक्त राखि सकए। किया त एखन जे नाला शहर मे मौजूद अछि ओ 1935 क आधार पर बनल अछि। आइ शहरक आबादी आ शहरक विस्तार दूनू 1935 क मुकाबला मे काफी बदलि चुकल अछि। ताहि लेल हम प्रयासरत छी जे शहर लेल ठोस रूप स योजना बनाउल जाए। बिहार सरकार दरभंगाक नाला संरचनाक निर्माण लेल एशियन विकास बैंक स मदद मंगने छल, जे स्वीकृत भ गेल अछि। दरभंगा सीवरेज एंड डेनेज प्रोजेक्ट लेल एशियन विकास बैंक कर्ज मुहैया करेबा लेल तैयार भ गेल अछि। इ परियोजना करीब 600 करोडक होएत। दरभंगा शहर लेल इ एखन धरिक सबस पैघ आ महत्वाकांक्षी परियोजना अछि। एशियन विकास बैंक बहुत जल्द एकरा लेल कंसल्टेंट नियुक्त करत। उम्मीद कैल जाए जे एहि पर 2013-14 मे काज शुरू भ जाएत।
प्र- अहां कहल जे अगिला 20-25 साल लेल, मुदा दरभंगाक मास्टर प्लान 2030 जे तैयार भेल अछि ओ त पांच साल जोकर नहि अछि।
उ- इ सही कहल अपने, दरभंगाक मास्टर प्लान सही रूप मे तैयार नहि कैल गेल अछि। 2030 धरि जे शहरक विस्तार देखाउल गेल अछि ओतबा दूर त शहर एखने पसरि चुकल अछि। मास्टर प्लान क अनुसार दरभंगाक पूर्व मे विस्तार मोहनपुर स किछु आगू तक देखाउल गेल अछि जखन कि शहर एखने ओहि स काफी आगू जा चुकल अछि। ताहि लेल फेर स मास्टर प्लान तैयार करबा रहल छी। नवका प्लान एहि साल अक्टूबर-नवंबर तक आउत। लोकक आपत्ति आमंत्रित कैल जाएत आ मार्च तक प्लान कए अंतिम रूप देल जाएत।
प्र- 2025 क दरभंगा हम केहन देखब।
उ- निश्चित रूप स एकटा विकसित आ सुंदर शहर क रूप मे।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
समस्तीपुर। मिथिला क बेटी शिल्पा सिंह विश्व क समक्ष मैथिली(वैदेही) क सुंदरता आ भारती क ज्ञान क संगम प्रस्तुत करबा लेल तैयार छथि। मिस यूनिवर्स 2012 मे भारत क प्रतिनिधित्व क रहल शिल्पा पर आइ दुनिया भरिक नजरि अछि। एहि प्रतियोगिता क फाईनल 19 दिसंबर कए अमेरिका क लॉस वेगास मे होएत। विजेता क घोषणा भारतीय समय क अनुसार, 20 दिसंबर क भोर 6.30 बजे होएत। एहि प्रतियोगिता मे 89 देश क सुदरी हिस्सा ल रहल छथि।
मूल रूप स बिहार क समस्तीपुर क विष्णुडीह निवासी शिल्पा क पढ़ाई मुजफफरपुर,रांची,जमशेदपुर आ मुंबई मे भेल। शिल्पा क पिता सुरेश कुमार सिंह नौकरी क क्रम मे विभिन्न शहर जाइत रहलाह। ओ इंडियन आयल मे कार्यरत छलाह। एखन सुरेश कुमार सिंह मुंबई मे रहैत छथि। शिल्पा तीन भाई-बहन छथि। हुनक माइ क नाम रीता सिंह अछि।
शिल्पा कंप्यूटर साइंस मे बीटेक केने छथि आ एखन ओ इनफोसिस मे कार्यरत छथि। पिता सुरेश क अनुसार, शिल्पा मिस यूनिवर्स क ताज भारत अनबा लेल जी जान स लागल छथि। ओ एक दिसंबर स अमेरिका मे एकर तैयारी क रहल छथि। दोसर दिस हुनक गाम विष्णुडीह मे हुनक जीत लेल भारी संख्या में लोक मंदिर मे प्रार्थना क रहल अछि। मिथिला समेत बिहार-झारखंड मे सेहो शिल्पा क जीत लेल दुआ मांगल जा रहल अछि। सब उम्मीद क रहल अछि जे मिथिला क बेटीक सुंदरता आ ज्ञान क आगू दुनिया नतमस्तक भ जाएत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
मिथिलाक बेटी शिल्पा मिस यूनिवर्स क दौड़ मे!
समस्तीपुर। मिथिला क बेटी शिल्पा सिंह विश्व क समक्ष मैथिली(वैदेही) क सुंदरता आ भारती क ज्ञान क संगम प्रस्तुत करबा लेल तैयार छथि। मिस यूनिवर्स 2012 मे भारत क प्रतिनिधित्व क रहल शिल्पा पर आइ दुनिया भरिक नजरि अछि। एहि प्रतियोगिता क फाईनल 19 दिसंबर कए अमेरिका क लॉस वेगास मे होएत। विजेता क घोषणा भारतीय समय क अनुसार, 20 दिसंबर क भोर 6.30 बजे होएत। एहि प्रतियोगिता मे 89 देश क सुदरी हिस्सा ल रहल छथि।


text:
कृष्ण मोहन चौधरी, सुखीपुर (सिरहा) आसिन २० गते ।
संयुक्त लोकतान्त्रिक मधेसी मोर्चाक आयोजन निर्वाचन क्षेत्र नं ४ मे बृहत बिरोध सभा सिरहाक सुखीपुरमे सम्पन्न कयलक अछि ।
नेपाल सद्भावना पार्टीक अध्यक्ष राम बहादुर महतो केर अध्यक्षता तथा पुर्व मन्त्री बिजय यादव केर प्रमुख अतिथ्य मे कार्यक्रम सम्पन्न भेल से संघिय समाजबादी फोरम नेपालक जिल्ला सचिव बिन्देशवर पंजियार बतौलन्हि ।
बिरोध सभामे मोर्चाक तथा सम्पूर्ण मधेसबादी दलकेर केन्द्रीय नेता भु पु सभासद राजलाल यादव लगायत निर्वाचन क्षेत्र नं ४ केर १६ गाविस केर जनता, बुद्धिजीवी सभक उल्लेखनिय सहभागिता रहल छल ।
सभामे बिगत २ महिना सँ चलि रहल मधेस आन्दोलनक समवन्धमे सरकार कोनो तरहक सुनुवाई नहि कयने आ सत्ताक खेलमे तिन दल भिरल रहबाक शैली केर घोर बिरोध कैल गेल ।
मधेस आन्दोलन आ मधेसक मुद्दासभक बिषय ऊपर जानकारी आ आैचित्य मधेस बिरोधी सरकारक बिरोध आ आब विगत जेकाँ कोनो उधारी सहमति कोनो परिस्थितिमे स्वीकार नहि करबाक जनादेश अधिकांश वक्तासभ संवोधन द्वारा प्रकट कैल गेल छल ।
संगहि मधेस आन्दोलन आ विगत मे भेल अन्तरिम संविधानमे ८ बुन्दे आ २२ बुन्दे सहमति केर समवन्धमे प्रोजेक्टर प्रविधि सँ जनता समक्ष भुतपूर्व सभासद तथा मन्त्री प्रस्तुति कयने छला । आे कहलन्हि जे हमरा सभक कोनो नया माँग नहि अछि । पूर्व मे स्वीकृत अधिकार तऽ कम सँ कम नहि छीनय।


text:
बेगूसराय। 20 दिसम्बर। जिला मुख्यालय के पोखरिया निवासी कैप्टन अजीत कुमार सिन्हा व प्रीति वर्मा केर बेटी आकांक्षा सिन्हा मिथिलाक नाम रौशन करे जे रहल छथि। मुम्बई यूनिवर्सिटी सँ मनोविज्ञान ऑनर्स केर छात्रा आकांक्षा सिन्हा 'मिस टियारा इंडिया कांटेस्ट –2017' म' शामिल भ' नीकरैंकिंग हासिल क' चुकल छथि।
बचपन सँ चंचल व मेधावी आकांक्षा क' यदि अपनेक आशीर्वाद भेटलन्हि तेँ ओ नंबर एक पोजिशन हासिल क' लेतीह। आकांक्षा सिन्हा केर मामा बखरी ( बेगूसराय) निवासी नीरज नवीन कहल कि आकांक्षा सिन्हा क' पहिल स्थान पर पहुँचबाक लेल वोट केर जरुरत छैन्ह, आर वोट करबाक लेल महज 14 दिन बचल अछि।
आकांक्षा मुबंई मे अप्पन मां के संग रही पढ़ाई केर संगे संग टाइम्स नाउ न्यूज चैनल से सेहो जुड़ल छली। अप्पन कैरियर केर प्रति समर्पित आकांक्षा क' बस अपनेक सपोर्ट केर जरूरत छैन्ह। ओ मिस इंडिया टियारा 2017 के टॉप 15 म' पहुंच चुकल छथि।
ऑडियंस सपोर्ट कैटिगरी मे नंबर एक अएबाक लेल हुनका अपनेक वोट केर बहुत जरुरत छैन्ह। यदि हुनका कामयाबी भेटलन्हि तेँ आकांक्षा सिर्फ बेगूसराय नहि पूरा मिथिलांचल केर शान बैन सकैत छथि।


text:
बूढानीलकण्ठ मन्दिर
बूढानीलकण्ठ नेपालक काठमाडौं जिलाम अवस्थित प्रसिद्ध तीर्थस्थल छी। ई काठमाडौं उपत्यका उत्तर तर्फ शिवपुरी डाडाक काखम अवस्थित अछि। एहि देवस्थलक लगक स्थानसभक सेहो बूढानीलकण्ठ कहैत अछि।
विषय सूचीसभ
स्थापना तथा नामाकरणसम्पादन
प्राचीन समयमा समुद्र मन्थन कालम बहुमूल्य रत्नहरू आर अमृत समेत उपलब्ध भकऽ भयङ्कर कालकुट विष सेहो अगाडि निकलल आवल देवता आर असुरसभ बीच कोलाहल भेल । भगवान् शिव कोलाहलक साम्य करवाक उक्त विष पान केनए छल । उक्त विष पिव उपयुक्त नै भेलाहक अपन गर्दनम अड्काक राखन् छल। विषक प्रभावसँ शिवक गर्दन नील रङ्गक भगेलाह कारण वहि द्ववार उनका नीलकण्ठ कहल जाईत अछि । बूढ शब्द आदरार्थी वाचक भेलाहसँ पुजनीय अर्थम विभूषित करवाक हेतु नीलकण्ठक अगाडि बूढा शब्द राखल गेल अछि हिन्दू धर्मावलम्बीसभक मान्यता अछि। ई प्रस्तर मूर्ति भगवान विष्णुक छी विश्वास करल जाईत अछि तहिना मूर्ति, चतुर्भुज भगवान नारायणक प्रतित होइत अछि । भगवानका चारहातमध्ये तीन हातमा शङ्ख, चक्र आर गदा रहल अछि तहिना चारिम हातम कमलक फूल भेलाहक फरक विभूति खरानी डल्ला जेहन देखल जाईत अछि । भगवान् नीलकण्ठक प्रस्तुत शेषशायी पोखरी परिसरम अन्य देवीदेवताका मूर्तिसभ एवं शिवलिङ्गसभक साथै सत्तल, पाटीसभक साथ यज्ञशाला, होम कुण्डसभ सेहो अछि । भगवानक दर्शन पूजन करला सँ धन धान्यादि परिपूर्ण होवक साथै स्त्री पुत्रसँ सुख सन्तोष भ अन्तम नारायण गति प्राप्त होएत् अछि तेहन नेपाल महात्म्य, हिमवत्खण्डमा उल्लेख कएल गेल अछी।


text:
.
मिथिला राज्य पर चर्चा करय छी त बहुत लोक पुछि दैत छथि कि मिथिला राज्य बनने की फायदा होयत । हमर प्रथम उत्तर रहैत अछि जे हम मिथिला राज्य अपन कोनो फायदा लेल नहि चाहि रहल छी, अपन पहचान "हम मैथिल छी".... हासिल करय लेल चाहि रहल छी कियैकि हम अपना के बिहारी कहबेनाई में शर्म महसूस करय छी ।
.किछु बिंदु पर ध्यान आकर्षित करय चाहब जे मिथिला राज्य बनने की की भय सकैत अछि:-
.1. सबसँ पहिले एकटा अपन राजधानी बनत जतय सँ मिथिलाक लोक, मिथिलाक समस्याक समाधान हेतु काज करता ।
.2. कम सँ कम एकटा हवाई अड्डा भेटत मिथिला में आ एकरा दू, आ फेर चारि करयलेल ककरो लग भीख नहि मांगय पड़त।
.3. हमहूं सब राजधानी, शताब्दी आ दूरन्तो ट्रेन सँ गाम आबि सकब । मजदूर जकां जनसाधारण आ मेल में ठुँसाकय नहि आबय पड़त सदखनि ।
4. देश के हर राज्य में एकटा मिथिला भवन आधिकारिक रूप सँ बनत आ हम सब मैथिल के रुप में पहचानल जायब। मिथिला भवन वा मैथिल सबलेल एकटा भवन लेल सबठाम सरकार के आगूपाछू नहि करय पड़त ।
.5. कम सँ कम एकटा केन्द्रीय विश्वविद्यालय भेटत मिथिला के......विद्यालय आ विश्वविद्यालय के त गिनती नहि कतेक.. अपन शिक्षा आ ज्ञान लेल विश्वविख्यात मिथिला एकबेर पुन: विश्व में अपन परचम लहराओत.
.6. बाढ़ि, आगि, रौदीक सब समस्या लेल मैथिल अपना हिसाब सँ कानून आ समाधान ताकि सकता । अपन मिथिला छ महीना बाढ़ि में, तीन महीना रौदी में रहलाक बावजूद भुखल ककरो नहि मरय दैत अछि, ई Management दुनिया लेल एकटा आविष्कार सिद्ध भय सकैत अछि । हजारों तरहक लघु, मध्यम आ उच्च उद्योग सँ लाखों रोजगार उपलब्ध भय सकत मिथिला में.....
.7. हम सब अपन भाषा "मैथिली" में पढ़ि सकब आ शान सँ मैथिलीके राजभाषा लिख सकब। मैथिली में हजारों लोक के रोजगार भेटत आ देश के हर विश्वविद्यालय में एकटा भाषा मैथिली सेहो जोड़ल जायत ।
.8. देश में सब जगह केवल मैथिली अकादमी बना सकब।मैथिली भाषा आ साहित्य के अपन स्थान भेटत वैश्विक मानचित्र पर.... भोजपुरी, मगही साथे नहि रहय पड़त मैथिली के।
.9. पर्यटन आ एतिहासिक धरोहर के संरक्षण लेल हर तरह सँ निर्णय लेबय लेल स्वतंत्र रहब हम मैथिल , अपन मिथिला राज्य बनलापर।
.10. एखन पूरा मिथिला में मात्र 30% मैथिल विभिन्न सरकारी पद पर छथि, अपन अलग राज्य बनलापर 80% मैथिल विभिन्न सरकारी वा गैरसरकारी पद पर रोजगार प्राप्त करता।
.11. सबसँ पैघ बात जहिपर लोक के आश्चर्य लगैत अछि , लोक पुछय छथि कि मिथिला राज्य बनियो गेल त चलत कोना .....ओकर जवाब......एकटा समय रहय जहिया जवाहर लाल नेहरु नंगटे भागैत रहथि......हमहीं मैथिल रही जे हुनका धोती देने रही...। आगा जाकय ओ देश चला लेला.....त हमसब अपन मिथिला नि:संदेह चलायब आ एकटा मिसाल बनब देश के बाकी राज्य लेल।
.
.
जय मिथिला
जय जय मैथिल
www.maithilmanch.com


text:
अव वुझाता की होई । मुख्य मन्त्री माननीय श्री लालवावु राउत भोजपुरी भाषामे मे सपथ ले के मातृ भाषाप्रति अपन सम्मान देखाउलन । प्रदेस नं २ के मुख्य भाषाके रुपमे रहल मैथिली, भोजपुरी, नेपाली, वजिका लगायतके सव मातृ भाषा और भाषिकाके सम्मान, सम्वर्धन एवम् प्रवर्धन ही वहाँके सँस्कृति एवम सभ्यताके विकासके आधार ह । जव सँस्कृति विकासके आधार वनी तवे भौतिक विकासके आधार तयार होई । मैथिली और भोजपुरी लगायत स्थानीय मातृभाषाके उपेक्षाके कारण यी क्षेत्र विकासमे पिछडल रहे । अगरस्थानीय सरकार, प्रदेस सरकार, केन्द्रिय सरकार स्थानीय और स्थानीयताके सम्मान करी त सवेसे ज्यादा विकास प्रदेस नं २ मे होकेके संभावना वाटे । विकासमे हाथलगाउल जरुरी वा न की टाङ अडकाउल ।
वहुत मुश्किल वाटे दोस्तो काजलके पर्वतमे चढेके
और मुश्किलवाटे चढके उसमेसे निकलेके
उससे भी ज्यादा मुश्किल वा नेता हो के निश्कलंक रहेके
RC Lamichhane


text:
पटना। इ बहुचर्चित गमलातोड़ राजनीति क दोसर भाग अछि। अगर बिहार विधान परिषद क सभापति ताराकांत झा अपन कवायद मे कामयाब रहला, त एहि दोसर भाग मे कांग्रेस क विधान परिषद सदस्य डा ज्योति क ब्लड प्रेशर नॉर्मल रहत आ ओ शांति क संग अपन ऊपर लगाउल गेल जुर्माना भरी देतीह। हालांकि एखन धरि इ तय नहि भेल अछि जे गमला तोडबा लेल हुनका केतबा टका चुकेबाक अछि? हां, परिषद सचिवालय क लग मे हुनकर द्वारा तोड़ल गेल गमला क गिनती जरूर अछि। परिषद क सभापति उद्यान निदेशक स मुख्य द्वार क समीप तोड़ल गेल गमला आ नष्ट पौधा क मूल्य क रिपोर्ट मंगलथि अछि। एकर बाद डॉ ज्योति स हर्जाना देबा लेल कहल जाएत। एहि स पूर्व हुनका अपन पक्ष रखबाक पूरा मौका सेहो भेटत। सभापति साक्ष्य क तौर पर ओहि तस्वीर कए रखलाह अछि जाहि मे ओ गमला कए उठाकए फेंकैत, पटकैत देखा रहल छथि। दुनिया भरि मे इ दृश्य सजीव प्रसारित भेल छल आ बिहार क नेताक संग-संग राज्य क छवि धुमिल भेल छल। जानकार कहैत छथि जे बिहार मे एहन कोशिश आइ धरि नहि भेल छल। परिषद क इतिहास मे पहिल उदाहरण अछि, जखन कोनो सदस्य स सार्वजनिक संपत्ति कए क्षति पहुंचेबा क एवज मे जुर्माना वसूलबाक तैयारी भ रहल अछि। इ आम लोक क लेल सेहो नसीहत अछि।
मुख्य पृष्ठ समाचार कांग्रेस नेता ज्योति भरती हर्जाना!


text:
अधिकतर दल मे नेतृत्व क लेल चुनाव क जरिए विभिन्न पद पर नियुक्ति करब आसान नहि रहि गेल अछि। मनोनयन स काज चलाउल जा रहल अछि। एहन मे युवक कांग्रेस क ताजा चुनाव एकटा नजीर अछि। एकर पाछु कांग्रेस क युवा सांसद आ महासचिव राहुल गांधी क साफ दृष्टि अछि, जेे चुनाव आयोग क सलाहकार रहि चुकल केजे राव कए संगठनात्मक चुनाव क दायित्व सौंपने छथि। हुनकर प्रयोग सबस पहिने पंजाब मे सफल रहल। दोसर प्रयोग बिहार मे कामयाब रहल। राज्य मे कांग्रेस भले पिछला किछु साल स सत्ता स बाहर अछि आ एकर ताकत क आकलन नव स कैल जा रहल अछि, मुदा एकर युवा इकाई संगठन मे नई ऊर्जा भरबा क अनुकरणीय बाट अपनेलक अछि।
बिहार प्रदेश युवक कांग्रेस पहिल बेर एकटा तर्कसंगत, विधिमान्य आ पारदर्शी चुनाव प्रक्रिया अपनाकए अपन अध्यक्ष , उपाध्यक्ष (कुमार आशीष) आओर कार्यकारिणी क 9टा सदस्य चुनलक। राज्य क 40सो लोकसभा क्षेत्र क लेल अध्यक्ष आ कार्यकारिणी सदस्य क चुनाव सेहो भेल। मतदान क प्रक्रिया राजधानी क संजय गांधी स्टेडियम मे शांतिपूर्वक संपन्न भेल। एहि संगठनात्मक चुनाव मे मुख्य चुनाव आयुक्त बनलाह सांसद विजेन्द्र सिंगला, अखिल भारतीय कांग्रेस कमेटी क सचिव आ युवक कांग्रेस क सह प्रभारी जितेन्द्र सिंह आदि स्वयं मौजूद रहिकए एहि पर नजर रखलथि। केंद्र आ देश क सातटा राज्य (बिहार छोड़ि कए) मे सत्तारूढ़ दल क युवा इकाई राजनीतिक रूप स संवेदनशील एहि प्रदेश मे जाहि तरह स अपन संगठनात्मक चुनाव करेलक, ओ फिलहाल मुख्यधारा क सबटा दल क लेल एकटा माडल (आदर्श) अछि।
जखन एक-दूटा राज्य मे सरकार चलेबा लेल क्षेत्रीय दल क कार्यकर्ता सम्मेलन मे लोक उग्र भ रहल अछि, तखन कल्पना कैल जा सकैत अछि जे यदि ओ संगठनात्मक चुनाव कराबथि त कौन स्थिति पैदा होएत। विधान सभा चुनाव स पहिने जाहि परिस्थिति मे टिकट पेबा लेल आकांक्षा क विस्फोट सर्वदलीय रूप ल चुकल अछि आ विभिन्न दल कए पार्टी क मंच पर कार्यकर्ता क उबाल, असंतोष आ तामसक सामना करै पड़ि रहल अछि, ओहि स लगैत अछि जे काडर आधारित पार्टी क लेल सेहो अनुशासन कायम राखब कठिन भ गेल अछि। निश्चित रूप स कांग्रेस क इ पहल बिहार में पार्टी के लोकप्रिय नेता देबाक संग-संग राज्य कए नव छवि प्रदान करत।
युवा कांग्रेस क अनुकरणीय पहल
अधिकतर दल मे नेतृत्व क लेल चुनाव क जरिए विभिन्न पद पर नियुक्ति करब आसान नहि रहि गेल अछि। मनोनयन स काज चलाउल जा रहल अछि। एहन मे युवक कांग्रेस क ताजा चुनाव एकटा नजीर अछि। एकर पाछु कांग्रेस क युवा सांसद आ महासचिव राहुल गांधी क साफ दृष्टि अछि, जेे चुनाव आयोग क सलाहकार रहि चुकल केजे राव कए संगठनात्मक चुनाव क दायित्व सौंपने छथि। हुनकर प्रयोग सबस पहिने पंजाब मे सफल रहल। दोसर प्रयोग बिहार मे कामयाब रहल। राज्य मे कांग्रेस भले पिछला किछु साल स सत्ता स बाहर अछि आ एकर ताकत क आकलन नव स कैल जा रहल अछि, मुदा एकर युवा इकाई संगठन मे नई ऊर्जा भरबा क अनुकरणीय बाट अपनेलक अछि।


text:
पटना/जमालपुर (मुंगेर) : बिहार मे प्रस्तावित अंतरजिला हवाईसेवा लेल एयरपोर्ट आ रनवे क मरम्मत क काज जारी अछि। भागलपुर एयरपोर्ट क मरम्मत अंतिम चरण मे अछि त मुंगेर आ बेगूसराय क लोक क हवाई सफर क सपना सेहो जल्द साकार होए जा रहल अछि। सरकार मुंगेर आ बेगूसराय स शीघ्र हवाई सेवा प्रारंभ करबाक योजना बना रहल अछि । सबकिछु ठीक रहल, त शीघ्र सफियाबाद हवाई अड्डा स हवाई जहाज उड़ान भरत। मुंगेर स हवाई सेवा प्रारंभ करबा लेल सफियाबाद हवाई अड्डा क कायाकल्प कैल जाएत जाहि मे दू करोड टकाक निवेश होएत। मुंगेर क जिलाधिकारी नरेंद्र कुमार सिंह कहला अछि जे सफियाबाद हवाई अड्डा क रनवे कए विकसित कैल जा रहल अछि। एहि लेल पटना स पायलट मिस्टर भगत आयल छथि। ओ 13 मई कए मुंगेर भवन प्रमंडल क कार्यपालक अभियंता राजेश कुमार क संग हवाई अड्डा क सर्वेक्षण केलथि। हवाई अड्डा क सर्वे भ गेल अछि आब शीघ्र प्रस्ताव तैयार क पटना पठाउल जाएत। दोसर दिस कैप्टन भगत कहला जे सरकार राज्य क सबटा पुरान एयर रनवे कए हवाई सेवा क माध्यम स देश क अन्य शहर स जोड़बा लेल प्रयासरत अछि । एहि लेल सफियाबाद हवाई अड्डा क सर्वे भेल अछि । सफियाबाद हवाई अड्डा स हवाई सेवा आरंभ करबा स पहिने एकर रनवे क लंबाई-चौड़ाई आओर बढ़ाउल जाएत। 10 सीटर हवाई जहाज लेल सुरक्षित लैंडिंग आ टेकऑफ लेल कम स कम तीन हजार वर्ग फीट जमीन चाही। जखनकि, जमीन सर्वेक्षण क अनुसार सफियाबाद हवाई अड्डा 2520 वर्ग फीट क दायरा मे अछि । एहि लेल एयरपोर्ट क रकबा बढेबा लेल जमीन अधिग्रहण कैल जाएत जाहि लेल शीघ्र टेंडर होएत। कैप्टन श्री भगत कहला जे मुंगेर क संगहि बेगूसराय कए सेहो हवाई मार्ग स जोडबा लेल स्थानीय एयरपोर्ट क मरम्मत क काज शुरू कैल जा रहल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
Monday, April 9, 2012
ऋषि वशिष्ठ - जुआनी जिन्दाबाद
सगरो टोलमे एक्कहि बातक चर्च-बर्च छलैक। बुढ़-बुढ़ानुस सभ साँझक चारि बजबाक बाट तकैत छलाह। सबहक मूँहे एक्के बात- ‘‘लाख छै तेँ कि, देखहक काली-बाबुक बेटाकेँ। एखनुको समएमे सरबन पूत होइ छै की !’’ कियो-कियो इहो कहैत छलै जे- ‘‘बाबू, काली बाबू बड्ड कष्टेँ बेटाकेँ इंजीनियर बनौने छथि।’’
-‘‘से तँ ठीके, मुदा आइ काल्हि ई कष्ट ककरो-ककरो सार्थक होइ छै ! आ से काली बाबूकेँ भेलनि।’’
यैह गर्मीक समए छिऐ। परुकाँ साल कालीबाबूकेँ दू-बेर मासे दिनपर हार्ट एटैक भऽ गेल छलनि। सगरो गामक लोक कहैत छलै जे आब हिनकर बाँचब मोस्किल छनि। आ स्थिति छलनिहों तेहने। दोसर बेरक हार्ट एटैकक खबरि जखने कालीबाबुक बेटा नबोनाथकेँ लगलनि तँ ओ तुरत अमेरिकासँ अपना गाम आपस आबि गेलाह। गाम आबि ओ कालीबाबुक हालत देखलनि। ओ अपना संग कालीबाबूकेँ अमेरिका लऽ जेबाक तैयारी कएलनि। पहिने तँ कालीबाबू तैयारे नहि होइत छलाह मुदा बुझा-सुझाकए नबो तैयार केलनि। नबो तँ चाहैत छलाह जे माइयो संग चलए। ओ मुदा एक्कहि ठाम कहि देलखिन जे- ‘‘हमरा लऽ जेबाक जिद्द करबह तँ हम माहुर खा लेब। हम बिलेँत जा कऽ एको दिन जीबि नहि सकै छी।’’
सभ कागज-पत्तर तैयार कऽ नबो अपन पिताक संग अमेरिका जेबाक तैयारीपर छलाह। टोल-पड़ोसक लोकक कहब छलै जे- ’’आब बेकारे बुढ़ाकेँ लऽ जेबहुन। आब अबस्थो भेलनि। साठि टपि गेलनि तँ आब की !’’
कालीबाबुक छोट भाए तँ रुष्ट भऽ कऽ एतेक तक कहि देने छलखिन जे- ‘‘अमेरिकासँ हमर भाए-साहेब घुमि कऽ औताह से उमेद त्यागिये कऽ लथु।’’
इंजीनियर नबोनाथ सभकेँ बुझेबाक प्रयास करैत छलाह। माइ पर्यन्त सदिखन कनैत रहैत छलीह। कालीबाबू चुप्पचाप सभटा तमाशा देखैत छलाह। नबोनाथक माइ ई कखनो नहि कहैत छलखिन जे बाबूकेँ नै लऽ जाहून। हुनका एहि बातक विश्वास छलनि जे कालीबाबू अमेरिका जा कऽ ठीक भऽ जेताह।
जेना-तेना इंजीनियर साहेब कालीबाबूकेँ लऽ कऽ अमेरिका चल गेलाह। साल भरि बीत गेल अछि। एहि बीचमे रंग-बिरंगक समाचार आएल गेल। आइ वर्ष दिनपर कालीबाबू आपस आबि रहल छथि। कालीबाबूकेँ नबका हार्ट लगाओल गेलनिहेँ, से सभकेँ बुझल छैक। सबहक मोनमे विभिन्न तरहक जिज्ञासा छैक। कियो कहै जे- ‘‘अमेरिका जए कऽ की भेलनि ! रोगीक रोगिये रहि गेलाह ! कहाँदन दोसराक हार्ट लगाओल गेलनिहेँ।’’
‘‘आब तँ आर अपस्थक भऽ गेल हेताह। अनेरे बुढ़ारीमे गंजन। कहू तँ बेकारे ने चीड़-फाड़ करौलनि।’’
समए बितैत कतेक देरी। चारि बाजि गेल। बारह बजे पटनामे हवाइ जहाज अएबाक समए छलै। पटनासँ अएबामे बेसीसँ बेसी चारि घंटा। आब जइ घड़ी जे क्षण ने अएलाह। सड़कपर अबैत सभ गाड़ीकेँ सभ ठिकियबैत छल।
‘‘यैह आबिये गेलाह।’’
....मुदा ओ गाड़ी सुर्र...र्र.............दऽ आगाँ बढ़ि गेल।
कालीबाबुक दलानसँ कनिके दूर चौराहा छलै। चौराहापर विशाल पिपरक गाछ आ सड़कक काते-कात चाह-पानक दोकान। गाछक छाँहमे बैसल बच्चा किशोर आ बुढ़-बुढ़ानुस तँ सहजहिँ। खास कऽ सभकेँ कालीबाबुक प्रति बेसिये जिज्ञासा छलनि।
‘‘केहेन भेल हेताह? साफे बदलि गेल हेताह कि ओहने हेताह! ककरो चिन्हबो करताह कि नै?’’
‘‘जे जत्तहि सुनलक आगवानीमे पहुँचि गेल। कालीबाबुक दरवज्जापर एखनो भम्ह पड़ैत छनि मुदा एतए भीड़ जूटल अछि। पुरुष-पातकेँ गामपर नै रहने यैह दशा होइत छैक। भरि ठेहुन कऽ घास जनमि गेल छनि। सभ अही बातक चर्च करैत छल। मोन मुदा सबहक टाँगल छलै पच्छिम भरसँ आबएबला चारिपहिया वाहनपर। कालीबाबु प्राथमिक विद्यालयमे शिक्षक पदसँ रिटायर भेल छलाह। ठेंठ देहाती लोक। कोनो आधुनिकताक हवा नहि लागल छलनि। ओ वर्ष दिन अमेरिकामे कोना रहल हेताह। सभ यैह बात सोचैत छल। नबोक माइ कोनटा परसँ हुल्की मारि जाइत छलीह।
......यैह, लालरंगक चारिपहिया वाहन आबि कऽ रुकल। पीपर तरक भीड़ कालीबाबुुक दरवज्जापर पहुँचल। कियो दौड़ैत, कियो झटकैत आ कियो घिसियाइत। गाड़ीक आगाँक गेट खुजल। इंजीनियर नबोनाथ उतरलाह। आँखि परक करिया चश्माकेँ माथपर चढ़बैत हाथ जोड़ि सभकेँ प्रणाम केलनि आ पछिला गेट खोललनि। भीड़मे जूटल वृद्ध सभकेँ जेना साँस रुकि गेल छलनि। गेट खूजल.....। ..........अचरज! भारी अचरज!! कालीबाबू सूट-बूट पहिरने छलाह। करिया जिन्स आ लाल रंगक फोटो बनल टी शर्ट। आँखिपर करिया चश्मा। बेस चिक्कन-चाक्कन मूँह-कान। खूब निरोग। हाथमे गिटार लेने उतरलाह। बुढ़ सभ देखि कऽ अचरजमे पड़ि गेलाह।
‘‘देखहक हौ, ई की छनि कालीबाबूकेँ?’’
‘‘सारंगी लेलनिहेँ।’’
‘‘गुदरिया भऽ गेलाह-ए की?’’
‘‘वाह रे वाह! यैह भेलै बुढ़ारीमे घी ढारी।’’
इंजीनियर साहेब टिका-टिप्पणी सुनलनि। ओ हँसैत बजलाह- ‘‘बाबू जीकेँ अस्पतालमे पड़ल-पड़ल अकच्छ लगैत छलनि। असलमे डाॅक्टर हिना पुछलखिन जे आहाँकेँ सभसँ बेसी रुचि कथीमे आछि? संगीत पढ़ाइमे आकि आन कोनो काजमे! बाबूजी कहलखिन- ‘‘रंगीतमे। सेहो संगीत गाबए आ बजाबएमे। गाएब तँ मना छनि मुदा बजेबाक लेल गिटार डाॅक्टर देबाक अनुमति देलनि।’’
एतबा कालमे तँ कालीबाबू एक हाथमे गिटार लेने आ दोसर हाथ माथमे सटबैत नमस्कार केलनि। किछु बुढ़ हँसि कऽ मूँह घुमा लेलनि आ हँसैत नजरिसँ नजरि मिलबैत रहलाह। कालीबाबू डेगाडेगी दैत नाचए लगलाह आ गिटारपर बेसुरा टुम टाम करए लगलाह।
राजधर बुढ़ाकेँ नै रहल गेलनि। ओ व्यंग्य करैत बजलाह- ‘‘ई तँ कीदन भऽ गेलाह हौ इंजीनियर। चौबे चलला छब्बे बनए आ दुब्बे बनल अएलाह। अँइ हौ, ई तँ काली बताह भऽ गेलह-ए?’’
इंजीनियर साहेब सहज भऽ बजलाह- ‘‘असलमे बाबा, ओतुक्का तँ एहने माहौल छै किने।’’
‘‘हैइ, किछु रहौ। ई तँ साफे पगलेठ जकाँ करै छै। जीवन भरि एतए रहलै तँ किछु नै आ एक बर्खमे ओतुक्का सबार भऽ जेतै?’’
गाड़ीबला सामान सभ उतारि कऽ विदा भऽ गेल। गाड़ी कनेक आगाँ बढ़ल। कालीबाबू मूँहकेँ गोल करैत सीटी बजबैत ड्राइवरकेँ बाॅइ.....बाॅइ केलनि। कोनटापर ठाढ़ भेल अपन पत्नीकेँ जखने देखलनि कि फेर मूँह चुकरियबैत सीटी बजौलनि.......‘हू......हूँ.......उ..... ’’ ’ओ बेचारी लजाइत कोनटापर सँ पड़ेेलीह। लोक सभ तमाशा देखि अपना घर दिस कऽ विदा होबए लागल। कालीबाबू फेर ओहिना सीटी बजबैत हाथ हिलबैत रहलाह।
भीड़ तँ उसरि गेल मुदा लोकक मोनमे चैन नहि भेलै। एतए ओतए सगरो कालियेबाबुक चर्च। कियो बताह कहए तँ कियो घताह। एक्के बरखमे लोक एना कऽ बदलतै। ओहिठाम तँ हुनकर बेटो छनि। ओ तँ दसो सालसँ अमेरिकामे रहए छै। कहाँ कोनो चालि-ढालि बदललैए ! राजधर बुढ़ा अपना मंडलमे घोषणा करैत बजलाह- ‘‘नबो इंजीनियरकेँ नीकक काज होइ तँ बापकेँ कोनो माथाबला डाॅक्टरसँ देखबौक।’’
रंग-विरंगक टिका-टिप्पणी होइत रहल। देखलाहा दृश्य राति भरि लोकक सोझाँ ओहिना नचैत रहलै। कथीलए ककरो निन्नो हेतइ।
कालीबाबुक रातिक निन्न तँ अमेरिकेमे छुटि गेलनि। ओ राति भरि कछमछ करैत आ गिटारकेँ टुनटुनबैत रहि गेलाह।
भोरे-भोरे कालीबाबुक दलानक सोझाँमे फेर भीड़ जुटि गेल। एहन अनर्गल काज काली बाबुक नै होइतनि जँ माथ ठीक रहितनि। ओ अपना कहलमे नै रहलाह। सबहक निष्कर्ष एक्कहिटा।
गर्मीक समए छलै। कालीबाबू भोरे-भोरे गंजी आ ठेहुन धरिक पैंट पहिरने, डाँड़ झुकलाहा सन अवस्थामे, माथक केश मेहदीसँ राँगल। ओ चौकीपर ठाढ़ गिटार बजेबामे अपसियाँत छलाह। मूँहक आकृति रंग-विरंगक भऽ रहल छलनि। गिटारक अवाज साफे बेसुरा। एहन उन्मत्त भऽ बजेनाइ नहि देखल-ए। देखलासँ कोनो प्रवीण गिटारवादक लगैत छलाह मुदा सुनलापर साफे अनारी। राजधर बुढ़ाकेँ कालीबाबुक बेस चिन्ता छलनि। ओ चिन्तित सन मुद्रामे बजलाह- ‘‘एहेन कोन पागलपन भेलै? कहह तँ जे काली कहियो नचारियो नहि गौलक तकरा ई बजेबाक कोन भूत सवार भऽ गेलइ।’’
नबोनाथ जेम्हरे निकलथि सभ बाबूक हालचाल पुछनि।
‘‘केहन छथि? आब नीक जकाँ रहए छथि कि ओहिना सारंगी लऽ कऽ नचै छथि?’’
कतेक कऽ की जबाब देथिन। सबहक कहब आ अपनो तँ देखिये रहल छलाह। नबो कालीबाबूकेँ मानसिक रोग विशेषज्ञसँ इलाज प्रारंभ केलनि। डाॅक्टर समूचा जाँच-पड़तालसँ मानसिक रोगक लक्षण नहि पौलनि। आब तँ मामला आरो ओझराएल जा रहल छल। इंजीनियर साहेब कऽ टपाक दऽ कहा गेलनि जे- ‘‘असलमे एहन सभ चालि-चलन आ व्यवहार हृदय प्रत्यारोपनक बाद भेलनिहेँ।’’
डाॅक्टर साहेब गंभीर अनुसंधानमे लगलाह। कालीबाबूकेँ जखन-तखन डाॅक्टर ओहिठाम बजाहटि होबए लागल।
समए बितैत गेल। साँझक समए रहए। डाॅक्टर नर्सिग होममे मानसिक रोगी सभ भरल छलइ। रंग-विरंगक उटपटाँग हरकैत सभ भऽ रहल छलै। डाॅक्टर साहेब गंभीर भेल कुर्सीपर बैसल छलाह आ टेबुलपर राखल कागज सभकेँ उनटबैत छलाह। सामनेक कुर्सीपर कालीबाबू उत्सुक सन मुद्रामे बैसल छलाह। आ बामा कात इंजीनियर नबोनाथ चौंकल सन मुद्रामे छलाह। डाॅक्टर की कहथिन की नइ!
डाॅक्टर साहेब सभ कागजकेँ पसारैत अपन लैप-टापकेँ आसस्तेसँ दबाबए लगलाह- ‘‘इंजीनियर साहेब, हम एहि केसक गंभीर अनुसंधान केलहुँ अछि संगहि सभटा सबूत जमा केलहुँ अछि।’’
इंजीनियर साहेब चौचंग भेलाह।
‘‘अहाँक पिताजीकेँ जे हृदय प्रत्यारोपित कैल गेल ओ वस्तुतः एकटा एक्कैस वर्षक मशहुर पाॅप गायकक हृदय छैक। ओ बेचारा एकटा दुर्घटनामे मारल गेल आ ओकर दान कएल हृदय आइ अहाँक पिताकेँ जीवन देने छनि।’’
‘‘मुदा’’- इंजीनियर साहेब उत्साहमे बजलाह।
- ‘‘हँ, इंजीनियर साहेब। कोशिकामे स्वभावक याददाश्त रहैत छैक।...... आ यैह कारण अछि जे ई रहि-रहि कऽ संगीतक पाछाँ बेहाल भऽ उठै छथि। एहि तथ्यकेँ युनिवर्सिटी आॅफ एरिजोना सेहो सिद्ध करैत अछि। ई युनिवर्सिटी अंग प्रत्यारोपनक कतेको मामिलापर शोध कऽ चुकल अछि।’’
डाॅक्टर साहेब आँगुरसँ लैपटाॅपक स्क्रीन दिस इशारा करैत बजलाह- ‘‘हे, देखियौ ने ! आब कोनो काज कठिन छैक? अहीठाम बैसले-बैसले सभटा शोधक जानकारी लऽ लिअ।’’
इंजीनियर साहेब झुकि कऽ लैपटाॅप दिशि तकैत बजलाह- ‘‘एकर मतलब आब बाबूजी अहिना रहि जेता?’’
डाॅक्टर हँमे मूड़ी डोलबैत बजलाह- ‘‘हूँ! कलाकारक जुआनी अवस्था छलैक ने! ओ तँ औनाहटि उचिते छैक।’’
कालीबाबू पीठपर टाँगल गिटार उतारलनि। खोलसँ बहार केलनि आ थैया-थैया...... दिग् दिग थैयाा करैत गिटार बजेबामे लीन भऽ गेलाह।
Posted by Gajendra at 8:31 AM
Labels: ऋषि वशिष्ठ
Subscribe to: Post Comments (Atom)


text:
पहिलुका समय मे गाम घरक लोक हैजा,प्लेग आदि संक्रामक बीमारी केर प्रवेश मात्रक सूचना सँ खूब डराबैत रहथि। समय सेहो कठिन छल। पुरनका लोक सब कहैत रहथिन्ह जे एकटा मुर्दा जराऽ कऽ आबिते आबिते दोसर तैयार। यानि एहि बीमारी मे बहुत लोकक मरनाय आम बात रहय ताहि दिन मे। ओहि पुरनका लोक सभहक मुँहे सुनल ई सत्य घटना आय हम लिखऽ जाऽ रहल छी।
मिथिला मे सहरसा जिलान्तर्गत चैनपुर गाम अछि। गामक लोक खूब शिक्षित, सहज आ विकासोन्मुख सेहो। चैनपुर मे मुख्यरूप सँ दू टा समानान्तर रोड पूरा गामक अगिला छोर तक एकर बिशेषता सेहो अछि। जाहि मे एक रोडक शुरूआत मे कुम्हार जातिक लोक बसल छथि। ताहि सँ सटले पंडित टोला अछि। मिथिला मे एखनो कुम्हार जातिक उपनाम (सरनेम) "पंडित" होईत अछि। बगले मे पंडित टोल जाहि मे मूर्खो आदमी केँ "पडित" कहबाक प्रचलन सेहो अछि। यानि पंडित जी के शुरूआत मे "पंडित" सम्बोधन आ कुम्हार केँ नामक अंतिम मे "पंडित"। खैर--
एक दिनक बात भोरे भोरे एक पंडित जी हाथ मे लोटा लेने बाह्य-भूमि तरफ निकलला। रास्ता मे हुनके उमरि के कुम्हार सड़के पर अपना काज मे मस्त छल।
पंडित (कुम्हार केँ सम्बोधित करैत) - की साढ़ू की हाल चाल?
पंडित - मूरखे रहि गेलऽ सब दिन?
कुम्हार - से की?
पंडित - सुनऽ। जखन किनको एक गाम मे विवाह होय छै तऽ वो एक दोसर केँ साढ़ू कहय छै कि नहि?
कुम्हार - हाँ।
पंडित - एक ट्रेन सँ जे सासुर जाय छथि एक दोसर केँ साढ़ू कहय छै कि नहि?
कुम्हार - जी हाँ कहय छै।
पंडित - आब तूहीं बताबऽ हमर कनिया आ तोहर कनिया एके हैजा मे मरलखिन्ह तऽ हम दुनु गोटय साढ़ू भेलिये कि नहि?


text:
- मुखपृष्ठ
- अनचिन्हार आखरक परिचय
- गजल शास्त्र आलेख
- हिंदी फिल्मी गीतमे बहर
- भजनपर गजलक प्रभाव
- अन्य भारतीय भाषाक गजलमे बहर
- समीक्षा/आलोचना/समालोचना
- गजल सम्मान
- गजलकार परिचय शृखंला
- गजलसँ संबंधित आडियो/वीडियो
- विश्व गजलकार परिचय शृखंला
- छंद शास्त्र
- कापीराइट सूचना
- अपने एना अपने मूँह
- गजलक इस्कूल
- गजलकार
- अर्चा-चर्चा-परिचर्चा
- आन-लाइन मोशायरा
- आशीष अनचिन्हारक रचना संसार
- मैथिली गजलसँ संबंधित आन लिंक, पन्ना ओ सामग्री
- Maithili Gazhal Books download
Friday, 17 February 2012
गजल
प्रस्तुत अछि आशिष अनचिन्हार जीक देल गेल पाँती सँ बनल गजल .... जल्दी टुटी गेलासँ दर्द नै होइ छै ,
जल्दी जुटी गेलासँ फर्द नै होइ छै ,जिनगी मे जौँ और किछ नै केलक ,
रोटी आनि लेला सँ मर्द नै होइ छै ,सौँसे देह उघारे छै कोनो बात नै ,
लुंगी पेन्हला सँ बेपर्द नै होइ छै ,मौसम कतबो पलटी खाइ छैक ,
मनुष्यक हृदय सर्दनै होइ छै ,दुनियाँ लेल अहाँ कतबो छी क्रुर ,
माँ के पुजलासँ बेदर्द नै होइ छै ,माँग मे सेनुर नै माटि भरि दियौ ,
माटीयो पड़लासँ गर्द नै होइ छै . . . । ।अमित मिश्र
जल्दी जुटी गेलासँ फर्द नै होइ छै ,जिनगी मे जौँ और किछ नै केलक ,
रोटी आनि लेला सँ मर्द नै होइ छै ,सौँसे देह उघारे छै कोनो बात नै ,
लुंगी पेन्हला सँ बेपर्द नै होइ छै ,मौसम कतबो पलटी खाइ छैक ,
मनुष्यक हृदय सर्दनै होइ छै ,दुनियाँ लेल अहाँ कतबो छी क्रुर ,
माँ के पुजलासँ बेदर्द नै होइ छै ,माँग मे सेनुर नै माटि भरि दियौ ,
माटीयो पड़लासँ गर्द नै होइ छै . . . । ।अमित मिश्र
गजल/आलेखक लेखक/प्रस्तुतकर्ता छथि: Amit Kumar at 2/17/2012 04:31:00 pm
खोजबीनक कूट-शब्द: amit mishra, गजल
Subscribe to: Post Comments (Atom)


text:
सुनसरी, साउन २८ – सुनसरीके इटहरीमें टेङ्ग्रा खोला आ बुढी खोलामें बाइढ एलासे ६ गोटे के मौत भेल अछि । बाइढमें बहीके अखुनतक इटहरीमें ५ गोटे आ तरहरामें एक गोटेके मौत भेल अछि ।
इलाका प्रहरी कार्यालयके अनुसार ६ गोटेके शव भेटल अछि। बाइढसे इटहरी–३ गैरी गाउँके ३० वर्ष माला साह, ओकरे बेटी सिठी साह, भोजपुर घोरेटार घर भेल इटहरी–४ रहैवला माला राईके तीन वर्षके छोरा रुपेस राई आ ८ वर्ष रुपसनी राईके मौत भेल इलाका प्रहरी कार्यालयले जानकारी देने अछि ।
और घरमें पाईन घुशलसे इटहरी–४ आइतबारेके ४० वर्षके ईश्वर सुनुवार आ इटहरी–२० तरहरामें नाम नै खुल्न सकल अन्दाजी ७० वर्षके मौत भेल प्रहरी जानकारी देने अछि। बाइढसे नेपाल टेलीकमके सेवा सेहो बन्द भेल सूचना के लेल दिक्कत भरहल आ शियोगी में कठिनाइ भरहल अछि पुलिश जानकारी करौने अछि । शुक्रदिन रातिके तुलनामें शैनदिन भोर बाइढी घटल अछि मुदा, बर्षा भरला से खतरा नै हटल अछि ।
रातिसे इटहरी क्षेत्रमें विद्युत सेवा सेहो बन्द अछि। सडक पूरा बाइढीसे भरलसे गाडी चल नै सकल छैथ । बाइढसे इटहरीमें रहेल नेपाली सेनाके पूर्वी पृतना मुख्यालय सेहो डुबानमें परल अछि । नेपाली सेनाके हेलिकप्टर भोर से शियोग में जुटल अछि ।
लगातारके वर्षाके कारण सप्तकोशी नदीके पाईन सतह बईढ रहल अछि । आय भोर के नाप अनुसार सप्तकोशी नदीमें प्रतेकसेकेण्ड २ लाख ६९ हजार २ सय ५० क्युसेक पाइन भहीरहल अछि कोशी ब्यारेज जानकारी देने अछि । सप्तकोशीके ५६ गेट रहल में ३४ टा गेट खोल्लने अछि ।


text:
बी.के कर्ण (1963-)
पिता श्री निर्भय नारायण दास गाम- बलौर, भाया- मनीगाछी, जिला-दरभंगा। पैकेजिंग टेक्नोलोजीमे स्नातकोत्तर आ यू.एन.डी.पी. जर्मनी आ इग्लैण्डक कार्यक्रमक फेलोशिप, २२ वर्षक पेशेवर अनुभव आ २७ टा पत्र प्रकाशित। डायगनोस्टिक मिथिला पेंटिंग आ मिथिलाक सामाजिक-आर्थिक समस्यापर चिन्तन। सम्प्रति इन्डियन इन्स्टीट्यूट ऑफ पैकेजिंग, हैदराबादमे उपनिदेशक (क्षेत्रीय प्रमुख)।—सम्पादक
संकट गुणक (रिस्क फैक्टर) आ मैथिल
मिथिलाक विकास क़ेना आ कखन
विकासक बिना जिनगी बड कठिन। विकासक रस्ता बड उबड ख़ाबड।
संघर्ष सदिखन। डेग डेगपर। बिना संघर्षक विकासो संभव नहि।
सर्वांगीन विकासक हेतु़ व्यक्तिगत विकासे आधार होइछ।
बहुत किछु गमेलहुँ मुदा आब नहि।
मैथिल युवा मोर्चा तैयार भए रहल अछि। विकसित वा अविकसितक बिच-बिचवामे छी।एतवा तॅ तए अछि जे आर्थिक विकासक लेल सुर सार भए रहल अछि। आर्थिक विकास एकटा गति होइछ जे कखनो कम वा बेशी।
आर्थिक उपार्जनक लेल़ हम सब सकारात्मक प्रयासमे सुतल छी। जहिया उठब़ तहिया सिंह जकाँ दहारब वा साँप जकाँ फूफकारब।
जय श्री हनुमानजी एक समयमे अपन शक्ति बिसरि गेल छलाह, तहिना हम सब मैथिल अपन शक्ति बिसरौने छी।
बहुतो मैथिल प्रवाशी जीवनमे़ अपन आर्थिक सक्षमता मे वृद्धि केलाह, परञ्च हुनक धिया पूता मिथिला मैथिल सॅं कोसो दुर !!! पैघ संकट। ग्रेट रिस्क!!!
मैथिलक सम्मान मैथिली थीक आओर एकर अपमान मैथिले कऽ रहल छथि। अपने परिवारमे मैथिलीपर मतांतर। मैथिली घरेमे टूअर।
मैथिल पलायनसॅं मैथिलीक आकस्मिक अन्त। केऽ विलाप कडत।
पलायन दुइ स्थितिमे-
१. जीवन भरण पोषणक लेल
२. व्यक्तिगत उद्देश्यक पूर्तिक लेल
मिथिलामे की कमी
डेग डेग पर पोखरि
घर घरमे पतरा-पोथी।
गाम गाममे जाति पॉति
छोटका पॉति लैऽ कऽ एके परिवारमे शानक घमासान।
मैथिली संकटमे, आवश्यकता अछि कोमल स्पर्शक।
कतेको बेर बिहार सरकार द्वारा मैथिली भाषापर सीधा प्रहार भेल। परम दुखक बात ई अछि जे किछु मैथिल मैथिलीकेँ तोड़यमे लागल रहल छथि। परञ्च चिंताक कोनो बात नहि़। मैथिली अछि अटल़-अविचल। मैथिलीक जड़ बड़ मजगूत।
हम मैथिलसब अपन मौलिक कर्तव्य बूझि आ अपन भाषा सॅं अथाह लगन लगावी।
बंगाली-पंजाबी-मराठी केँ देखु जे अपन मातृभाषाक प्राणोंसॅं ऊपर स्थान देने छथि। एतबाऽ नहि हर मंचपर अपन भाषाक प्रति स्नेह तथा सम्मान कन्निको कट्टौती नहि करैत छथि। परञ्च़ हम मैथिल कतेक निष्ठा रखैत छी। एहन किछुए मैथिलके देखल जा सकैछ।
बंगालमे बंगाली, पंजाबमे पंजाबी। एहिना बहुतो प्रादेशिक राज्यमे़ अपन-अपन भाषाकेँ अपन जीऽ जान सॅं पैध लगाव रखने छथि।
बंगालीक भाषा बंगाली
पंजाबीक भाषा पंजाबी
मराठीक भाषा मराठी
बिहारीक भाषा की?
हिन्दी़-भोजपुरी आ मैथिली
हिन्दी़ तॅं राष्ट्रभाषाक अस्तित्वमे अछि। भोजपुरी काफी लोकप्रियता हासिल कय रहल अछि। भोजपुरी सिनेमा उद्योगकेँ काफी सफलता भेटल। मुदा मैथिलीक स्थिति बिहारमे केहन अछि से की कहल जा्इछ। मैथिलीक स्थिति मिथिलामे बड़ कमजोर।
गैरमैथिल बिहारी कतेक प्रतिशत मैथिलीक इज्जत करैत छी।अनुमानित प्रतिशत बड़ कम होयत।
मैथिल अपनाकेँ गोद लेल मैथिल जेकाँ आचरित कहिआ धरि करताह?
मैथिली सशक्त भाषा अछि। एकर अपन इतिहास अछि। परञ्च हम सब मैथिली बाजय वालाकेँ आ लिखय वालाकेँ पिछड़ल बुझैत छी।अनेक भाषा सीखू़ बाजू़ मुदा मैथिलीकेँ छोड़ि कऽ नहि। मैथिलीकेँ बोझ नहि बुझियौक।
मैथिल जे कहियो मैथिली छोड़ लन्हि़ ओ मानसिक रूपसँ गरीब भए गेलाह। आर्थिक विकास भेलाक तदुपरान्तों अपन मनसॅं बहुत गरीब। अमेरिकामे जे भारतीय मूलक स्थिति पर जे एकटा अमेरिकन पत्रकार अध्ययन केलाह जरूर देखल जाए।
Family Ties and the Entanglements of Caste http://www.nytimes.com/2004/10/24/nyregion/24caste.html
अमेरिकन क़ी मिथिलामे रहि सकैत अछि
नहि़ कथमपि नहि़।
की अमेरिकन आ कोनो विकसित देश व राज्य के एकोटा लोक अपन मैथिली भाषा अपनायत़
नहि़ कथमपि नहि़।
बेसी मैथिले भेटताह जे़ मिथिला आ मैथिली छोड़ि ताहिमे सबसॅं आगू ।
मैथिल मिथिलाक सीमाक बाहर बड मेहनती परञ्च मिथिलाक सीमाक अन्दर बड आलसी। मेहनती मैथिल कतौऽ रहथि धाक जमौने छथि परञ्च मैथिली पर जेना मतसुन। एको रति रू चि नहि रखैत छथि, हुनकर धिया पुताक बाते छोड़ु।
गिर्यसन जकॉं खोजी़ एहि पर अलग विचार रखैत छथि।
मैथिलीके बोझ बुझय वाला मैथिल सोचि विचारमे बड़ गरीब।
गरीबी झेलबाक मानसिकता मैथिल मे कियाक बेसी।
मिथिलामे मौलिक सुख सुविधाक कमी कोन कारणे। बहूतो कारण भए सकैछ। गरीबीमे ककरा नेऽ इ कष्ट झेल्ऽ पऽडै़त।
मैथिल मेहनती तॅं मिथिलामे गरीबी किएक
गरीबी झेलबाक मानसिकता किएक !!!ग्रेट रिस्क !!!
कतेक मैथिल कहताह जे भाग्यक लिखल कष्ट अछि। एहि प्रश्नक जबाब खोजि रहल छी जे पॉंच करोड़क मैथिलक एके रंग भाग्य कियाक। गरीबीक झेलबाक मानसिकता कतेक दिन तक।
हम मैथिल सब वाक विवादमे बड प्रखंड छी। हरएक बातपर अपनाक अनुभवी प्रमाण दैत छी।
मनसॅं वाक पटूतामे धनी। जीवनक मौलिक आवश्यकताक पूर्तिकक लेल हम सब मैथिल बड़ गरीब।
गरीब मानसिकता गरीबी झेलबाक लेल सदिखन तैयार।
स्वस्थ नेताविहीन मैथिल समाज अपन मौलिक हक सॅं दूर कोसो दूर अछि।
जड़ जड़ हालतमे मैथिल समाज अपन देशक आजादीक बाद मिथिलामे आधारभूत ढॉंचाक शूरूआतोऽ तॅं नहि भेल।
ककरा कहबै के सूनत के सुधि लेत।
रिस्क आ मैथिल
मुद्दा व्यवसाय
विकसित देश वा विकसित राज्यक पाछु यदि सुक्ष्म रूपसॅं देखू तॅं भेटत जे ओहि क्षेत्रक व्यवसाय विकासक मुल कारण अछि। मिथिलामे विद्वान वा ज्ञानी मैथिलक कमी नहि। व्यापारी वर्ग नोइसो बराबरि नहि।
मैथिल व्यापारो करताह ?
सिन्धी़ माड़वारी आ पंजाबी समाज मिथिलामे अपन व्यवसायमे मैथिल जकॉं संस्कार अपनओने के साथ केवल ५० सालमे बढ़िया धाक जमा लेलाह, परन्तु हम मैथिल जे छी जे डींग हकैसॅं फुर्सतेऽ नहि भेटि रहल अछि।
मैथिल मिथिलामे की करताह ?
मिथिलामे किछु मैथिलके देखबाऽ मे आयत जे़ मिथिलाक सिन्धी़ माड़वारी आ पंजाबी के व्यवसायमे नौकरी करताह।
हिन्दी अखबार मॉंगि कए पढ़ताह़ परञ्च मिथिलाक विद्वान वा ज्ञानी अखबार प्रिन्ट आ बाजार मे आनबाक जोखिम नहि ऊठैऽताह।
मिथिलामे चाहक दुकान पर प्रतिदिनक दिनचर्यामे लालु के लालूवाणी पर अखण्ड बहस करताह।
मिथिलामे सुइदसॅं किछु मैथिल सुइदखोर व्यवसायमे वृद्धि केलाह हऽ। कोनो नियमके पालन नहि़ कए रहल छथि। अपन नियम बना कऽ अपराध मे रमल छथि। मिथिला बैंकक शुरआत होए अपराधी सुइदखोर मैथिल के झेलनाइ एकटा बढ़ पैघ अपराध अछि।
!!!!Great Risk !!!!
मुदा बहुतो अछि़ पर रिक्सो सॅं ज्यादा भयावह।
सन २००१क जनगणणा के अनुसाऱ मिथिलाक आबादी करीब ६ करोड़ छल। जाहिमे़ व्यवसायिक वर्ग २ प्रतिशतो कम।
बहुतोसॅं पुछलहु़ जे एतबा प्रतिशत किएक कम अछि़ परञ्च एकर कारण की से नहि जानि सकलहुँ।
मिथिलासॅं आयात आ निर्यातक बातेऽ छोड़ू, व्यापार तॅं बद सँ बदतर
मिथिलाक पाँच जिलाक केस स्टडी:
पांचो जिलाक कुल आबादी सन २००१ जनगणनामे करीब एक करोड़ अठाइस लाख छल। जनसंख्या अनुमानित ५ वा ७ प्रतिशतसॅं प्रतिसाले वृद्धि भ रहल अछि। एकटा बात महसूस भऽ रहल अछि जे मिथिलामे गरीबी कम भेल अछि। यदि़ सन १९८० सॅं पहिने हरेक गॉवमे हरेक दिन ४ या ५ घरमे उपवास रहैत छलैक़ परञ्च से उपवास आब गरीबीक उपवास पूजा पाठक उपवास होइत अछि।
मुदा भौतिक सुविधाक पिछड़ापन तॅ पराकाष्ठा पर अछि। जिनगी भगवानक भरोसे।
पांचो जिलाक मैथिल पर यदि ध्यान देल जाए तॅं एकटाक सदस्य परिवारमे नौकरी करयबाला बॉकी आश्रित सदस्य किछु नहि करयबाला बल्कि गप छटय बाला आ शान बघारय वाला।
पर आश्रित भेनाए अपनेमे एकटा रिक्स एहन जे भावुक जरूरतसॅं ज्यादा आ कर्मठहीन ज्यादा बनाबैत अछि। !!!!ग्रेट रिस्क !!!!
जनसंख्याक वृद्धि मानु जे कष्टक पहाड़। हर क्षण हरेक दिस स्थिति दयनीय हेबे कड़त।
मिथिलामे मैथिल रिक्स लेताह ?
मिथिलामे मैथिल तॅं अपन जिनगीक रिक्स लेबाऽमे सर्वोपरि छथि। जेना की़ सोचु नदीक के ऊपर जड़ जड़ हालमे पूल ओहि पर खचाखच बस़ आ रेल गाड़ी जाहिमे छत सेहो भड़ल। फोटो देखल जाए।
सोचु कनिऽ जे जिनगी आओर मौत के बीच केवल एकटा रिक्स फैक्टर अछि।
मैथिल जिनगीक रिक्स हर क्षण।
मिथिलामे जिनगीक रिक्स बड़ आसान पऱ व्यापारक रिक्स बड़ कठिन अछि।


text:
Monday, October 31, 2016
केना जीब? (कथाकार- जगदीश प्रसाद मण्डल)
केना जीब?
सेवा निवृत्तिक सातम सालक सातम मास, सातम मासक सातम दिन, सात बजे साँझमे दू-जनियाँ सोफापर दुनू परानी प्रोफेसर शंकर कुमार ओंघराएल छला। दुनू बेकतीक मन खटाएल रहैन। दस बजेक करीब दिनेमे सुनने छला जे संगीक संगिनी चूल्हिक गैसक रिसावसँ झड़ैक अस्पतालक सीटपर चिकैर-चिकैर कानि रहल छैथ। सत्तैर बर्खक अवस्थामे संगी अपने दौग-धूप कऽ रहल छैथ! मुदा अस्पतालक डाक्टर, नर्स आ कम्पाउण्डरो जी-जानसँ रोगीकेँ बँचबै पाछू लगल छथिन! तेकर कारण अछि जे एक तँ पाइक कमी नहि, आ दोसर पहुँचो नीके छैन। संगिनीक घटनाकेँ सरस्वती लगसँ तँ नइ देखने छेली मुदा समाचारक रूपमे सुनने छेली। सुनिते करेज तेना दहैल गेलैन जे साँसक गतिसँ छातीक धुकधुकी बढ़लैन ओ असथिरे ने भऽ रहल छेलैन। जेना नस-नसमे भयक भूत समा गेलैन। अन्हारक वाण जकाँ चारू कातसँ मृत्युक तीर बेधए लगलैन। जहिना वैरागी रागसँ डरैत आ जोगी भोगसँ तहिना मृत्युक भयसँ सरस्वती डरए लगली।
पाँच साए एम.एल.बला ह्विस्कीक बोतल प्रोफेसर शंकर कुमारकेँ बेअसर बुझि पड़लैन। मनक चिन्ता रूपी तीर ह्विस्कीक असरकेँ रस्तेमे रोकने छल। लग अबै ने दैन। कछ-मछ करैत शंकर पत्नीकेँ कहलखिन-
“एकबेर चाह...।”
सरस्वतीक मन ‘चाह’ पीऐसँ सुरक्षित चूल्हि नै जराएब बुझैन। अपन अज्ञाक उल्लंघन होइत देख शंकरक मन महुराए लगलैन। जहिना भोज्य-पदार्थक बरतनमे गिरगिट खसि महुरबैत तहिना। बेअसर सरस्वतीकेँ देख डेग भरि पाछू घुसैक शंकर मुस्की दैत दोहरा कऽ बजला-
“चलू, हमहीं चाह बनाएब। कीचेनक तँ सभ किछु देखल नै अछि, खाली अहाँ देखा-देखा देब।”
जिनगीक अन्तिम अवस्थामे पतिपर जीत देख ढेंग सन देहकेँ उठा सरस्वती कीचेन दिस बढ़ली।
चाह बना शंकर कीचेनेमे पीबए लगला। मुदा तैयो गप-सप्प करैक मन किनको ने होइन। मनक सोग नव विषयकेँ मनमे अबै ने दैन। जहिना घी नइ अरघनिहारकेँ थारीमे देखते जीह ओकिऐ लगैत तहिना नव विचार अबिते जी-मन पचपचाए लगैन। चाह पीब दुनू गोरे कोठरीमे आबि फेर सोफेपर पड़ि रहला। गुम-सुम्म! जहिना साधक साधनामे लीन भऽ समाधिस्थ होइ छैथ तहिना दुनू गोरे अपन-अपन विचारक दुनियाँमे औनाए लगला।
सरस्वतीक नजैर पाँच बर्खक अवस्थापर पहुँचलैन। की छेलए माए-बापक राज..! खेनाइ, खेलनाइ, पढ़नाइक संग पाबैनमे उपास केनाइ आ फूल तोड़ि पूजा केनाइ.., बस यएह छल जिनगी। मनमे सुख-दुखक जन्मो कहाँ भेल छल। सोहनगर वातावरणमे बिआह भेल। नैहरसँ सेवा करए नोकरनी आएल छल। सासुरो सम्पन्ने रहए। कथुक अभाव नहि। नोकरे पानियोँ भरै छल आ भानसो करै छल। अपनो प्रोफेसरे छला। पाइक संग प्रतिष्ठो बनौने छला। विद्यार्थीसँ शिक्षक धरिक बीच सम्मानित छला। अपनासँ बीसे बेटोक पढ़ैपर खर्च केलैन। आब जे महगाइ शिक्षामे आबि गेल अछि तइसँ इमानदार कमेनिहारक धिया-पुता-ले शिक्षा असंभव भऽ गेल अछि। दरमाहासँ तँ नहियेँ मुदा पिताक देल सम्पैतसँ एते जरूर केलैन। अमेरिकामे बेटाकेँ पढ़ा लिलसा मेटौलैन। मुदा अखन की देखै छी? ऐ अवस्थामे दिन-राति तीन मंजिलापर उतरब-चढ़ब पार लगत? ओहिना तँ हाथ-पएर बिनबिनाइत रहैए। देह भारी बुझि पड़ैए। तैपर परिवारक सभ काज! ऐ उमेरमे बुढ़-कनियाँ बनि जीब रहल छी। ..तरे-तर सरस्वतीक देहसँ पसेना चलए लगलैन। अनासुरती मुहसँ निकललैन-
“ऐ जीवनसँ मरब नीक।”
पत्नीक बात सुनि शंकर कुमारक भक्क टुटलैन। अखन धरि चेतनाहीन भेल शंकरो अपन पैछला जिनगी देखै छला। गामक स्कूल...। केते सिनेहसँ पिताजी घरक देवताकेँ गोड़ लगा, कन्हापर चढ़ा ‘सरस्वती माताक जय’ कहि आँगनसँ निकैल सरस्वतीक मन्दिरमे लऽ गेल छला। की हम ओइसँ कम अपना बेटाकेँ केलौं? कथमपि नहि। डेरामे गाड़ल देवता तँ नइ अछि मुदा देबालमे टाँगल फोटो आ अष्टद्रव्यक बनौल मुरती तँ ऐछे। बाड़ीक वसन्ती गुलाब तँ नहि, मुदा मह-मह करैत भकराड़ रूपमे बनल प्लास्टिकक फूल तँ चढ़ौनहि छिऐन। धुमन-सररक धूपक बदला गुगुल आ अगरबत्ती तँ चढ़ैबते छिऐन। मोटर-साइकिलपर चढ़ा शहरक सभसँ नीक विद्यालयमे पढ़ेबे केलिऐन। पिताजी जेतेक हमरा पढ़ौलैन आ एक सीमा धरि पहुँचा देलैन, तहिना तँ हमहूँ केलिऐन। नोकरी भेलापर ताधैर पत्नी गाममे रहली जाधैर बाबू-माए जीबैत रहला। मरितोकाल धरि माए संगे खाइले कहैथ। संगे तँ नहि खाइ, मुदा एकठीम बैस कऽ जरूर खाइ। मुदा बेटाकेँ जहिए-सँ कनभेन्टमे नाओं लिखेलौं तहिए-सँ एके शहरमे रहनौं फुट-फुट रहए लगलौं! समैक संग शिक्षो बदलल। ..एकाएक शंकरक नजैर आगू बढ़ि अपन जिनगीक अवस्थापर पड़लैन। चारिम अवस्था। जइ अवस्थामे सभ कथूसँ सम्पन्न भऽ अभावकेँ निर्मूल-नष्ट कऽ परिवारसँ ऊपर उठि समाजमे मिलि जाएब होइ छइ। हमर समाज केहेन? जइ समाजमे मनुखक संग-संग जीव-जन्तु, माटि-पानि, घर-दुआर धरि एक-दोसरकेँ नीक-अधला, सुख-दुखमे संग दैत अछि। जैठाम एकठीम बैस सभ भोज-काजमे खेबो करैए, दसगरदा उत्सवो हँसी-खुशीसँ मनबैए, ढोल-डम्फापर होरी गाबि-गाबि नचबो करैए, जुड़शीतलमे इनार-पोखैर उड़ाहबो करैए, शिव-पार्वती बना बजाक संग गामो घुमैए...।
बेटाकेँ अमेरिकामे पढ़ेलौं। ओ ओइ समाज आ संस्कृतिमे तेना मिलि गेल जे अपन सभटा बिसैर गेल। आइ जँ हम अमेरिका जा रहए लगी तँ ओइठामक जिनगी दुनू बेकतीकेँ केतेक दिन जीबए देत? की दुनियाँमे मृत्यु छोड़ि हमरा-ले सभ-ले किछु शेष नै बँचल अछि! निराश मनमे एलैन ‘करनी देखिहह मरनी बेर।’ जिनगीमे केतए चूक भेल? जँ चूक नइ भेल तँ ऐ अवस्थामे पहुँच केना गेल छी?
पत्नीक बात ‘ऐ जीवनसँ मरब नीक’ सुनि धड़फड़ा कऽ उठि प्रोफेसर शंकर कुमार बजला-
“अखन सुतैबेर अछि जे सुति रहलौं?”
“सूतल कहाँ छी। भानस करैसँ मन असकताइत अछि।”
“तँ की भुखले रहब?”
शंकर कुमार बाजि तँ गेला मुदा मन पाछू घुमि कऽ तकलकैन। एक तँ ओहिना मरैक बाट धेने छी, तहूमे जे दस-बीस बरख जीबो करितौं से तेहेन रोग भेल जाइ छैन जे भुखले मरब। जँ खाएब नइ तँ रातिमे नीन केना हएत? जँ नीन नइ हएत तँ जीब केतेक दिन?
पत्नी-
“केता-दिन कहलौं जे नोकर रखि लिअ?”
‘नोकर’ सुनि शंकर अमती काँटक ओझरीमे पड़ि गेला। देखैमे नान्हि-नान्हिटा मुदा छाँह जकाँ छोड़ैले तैयार नहि। मनमे जोर मारलकैन जे अपने जिनगी भरि नोकरी केलौं। बेटो-पुतोहु–दुनू इंजीनियर–अनके नोकरी करैए आ अपने नोकर रक्खू। जहन ड्यूटी करै छेलौं, बेसी तलब उठबै छेलौं तहन नोकरे ने रखलौं। कारणो छल जे पत्नी थेहगर छेली आ बेटो-पुतोहुक आशा छल। सरस्वती थोड़े बुझै छेली जे बुढ़ाड़ी एहेन हएत। आइ-काल्हि नोकर केते महग भऽ गेल अछि से थोड़े बुझै छैथ। तकलीफ हेतैन तँ बजबे करती। भलेँ हमरा बुते पुरौल हुअए वा नहि। पहिले जकाँ पाँच-रूपैआ-दस-रूपैआमे नोकर भेटत? तहूमे बाल-बोधकेँ थोड़े रखि सकै छी। अनेरे लेनी-के-देनी पड़त। घरक सुख जहलमे भेटत। जँ सिआन राखब तँ तीन हजारसँ कम लेत? तहूमे कि कोनो स्कूल-कौलेज आकि मिल-फैक्टरीक नोकरी हेतइ। घरमे काज करत तँ खाइले नै देबै से हएत? तहूमे नीक-निकुत बेसी वएह खाएत। तेहेन समए आबि गेल जे कहीं सम्पैते ने दुनू बेकतीक जानो लऽ लिअए! ..जानपर नजैर पड़िते शंकरक आँखि ढबढबाए लगलैन। जाने नइ तँ जहान की? ..जहिना वीणाक तार टुटलापर अवाज खनखना कऽ निकलै छै तहिना टुटल जिनगीक स्वरमे शंकर कुमार सरस्वतीकेँ कहलखिन-
“अहाँक मन असकताइत अछि तँ पड़ू। कहुना-कहुना कऽ क्षुधा तृप्त करै-जोकर अपनेसँ टभका लइ छी।”
मने-मन सरस्वती बजली-
“केना जीब?”
¦¦
शब्द संख्या : 1039
अर्द्धांगिनी लधु कथा संग्रहक दोसर संस्करणसँ साभार...।
Subscribe to: Post Comments (Atom)


text:
गया। 06 सितम्बर। विश्व प्रसिद्ध पितृपक्ष मेला 2017 के कैल्हि मंगलदिन शुभारंभ भेल। मेलाक उद्घाटन उपमुख्यमंत्री सुशील कुमार मोदी आओर कृषि मंत्री डॉ. प्रेम कुमार केलनि। एहि मौका पर पूर्व मुख्यमंत्री जीतन राम मांझी सहित कैको विधायक आओर प्रशासनिक अधिकारी मौजूद छल।
पितृपक्ष मेला 2017 केर उद्घाटन करबाक बाद उपमुख्यमंत्री सुशील मोदी उपस्थित लोग सभके संबोधित करैत कहलनि कि पितृपक्ष मेला म' लगातार बदलाव भ' रहल अछि। नवा सरकार म' नवा बदलाव भेल अछि। बेसी सँ बेसी सुविधा तीर्थ यात्रि सभके मुहैया कराओल जे रहल अछि।
सुशील मोदी आगा कहलनि कि जीतन राम मांझी अप्पन कार्यकाल म' गया के बिथो शरीफ म' बिथो बीयर बांध बनेबाक प्रस्ताव पारित केना छलथि, जे मुख्यमंत्री नीतीश कुमार केर संज्ञान म' अछि। ऐहिक लेल मुख्यमंत्री सँ बात करि बिथो बियर बांध के काज जल्दिये शुरू करायब।


text:
Monday, 15 August 2011
पद्य - २ - हम मैथिल ! मिथिला केर सन्तान
हम मैथिल ! मिथिला केर सन्तान
हम मैथिल ! मिथिला केर सन्तान ।
नञि दुनिञा केर कनिञो ध्यान ।
की होयत सोचि भविष्य विषय, हम तऽ अतीत केर करी गान ।
हम मैथिल ! मिथिला केर सन्तान ।।
नञि दुनिञा सँ, कनिञो घबड़ायब ।
नञि प्रगति देखि कऽ हम ललचायब ।
छल हमर अतीत बहुत सुन्नर,
तेँ रहत भविष्यहु नीक हमर ।
की अजगर करइत अछि चिन्ता ? अरे सबहक दाता , अपनहि राम ।
हम मैथिल ! मिथिला केर सन्तान ।।
विज्ञानक द्वारि, अशान्तिक द्वारि ।
एहि सँ नीक, बैसी चौपाड़ि ।
करी अराड़ि आ पढ़ी गारि ।
नञि ताहि सँ जीती, करी मारि ।
अछि फॉर्मूला - परिभाषा व्यर्थ ।
चान – विजय अभिलाषा व्यर्थ ।
की धरती’क चान अलोपित अछि , जे करी गगन चानक अभियान ?
हम मैथिल ! मिथिला केर सन्तान ।।
हम मानि लेल अहँ सर्वश्रेष्ठ ।
लाठी भाँजए मे छी यथेष्ठ ।
अहँ शूरवीर, अहँ परम वीर ।
अहँ कर्मवीर, अहँ धर्मवीर ।
अहँ माए मैथिलीक पुत्र धीर, जे सहि सकलहुँ माएक अपमान ।
अहँ मैथिल , मिथिला केर सन्तान ।।
Subscribe to: Post Comments (Atom)


text:
पीच रोडक दुबगली घर सभ रेखैत कल्लर चौंकल –आरे तोरी के! मङर, थुम्हा आबि गेलै हो।
मङर हँ हूँ किछु नहिं बाजल। बस, खाली डेग दैत बढैत रहल। निसाभाग राति में अनठिया लोक आ लोकक बोली सुनैत दोकानक आगू में ओङहाइत मोर पाँचेक कुकूर दौड़लै झाँऊ-झाऊँ करैत्। चिनिया माय डरे सहमि गेलि आ मङरक लग चलि आएल। ओकरा कुकूर आ चोर दुनूक बड डर होइत छैक्। लगै जेना ओ जोर स चिचिआय लागति। ओकरा थरभस लागि गैलै आ मङरक लग ठाढि जकाँ भ गेलि। ओकर जाँघ जेना लोथ भ गेलैक आ पायर बान्हल सन बूझना गैलैक। पाछू-पाछू चलैत कल्लर ताबत लग आबि गैलैक –“चलू ने मङराइन चलू! कुकूर तँ एहिना भूकत! हाथी चलय बजार कुकूर भूकय हजार! चलू!”
मुदा पसेना स तीतलि चिनिया-माय की बाजौ? ओकर कंठ जेना फुजबे ने करैक। ताबत किछु आर कुकूर संग भ क तीनू गोटेक आगू पाछू भूक लगलै। कुकूर सभ भूकैत-भूकैत जखन आसमान माथपर उठाब चाहलकै त मङर अपन ठेंङा रोड पर पटकैत – फट-फट क कुकूर के डाँट लगलै, मुदा कथी लै कुकूर सभ गुदानतैक। तहन कल्लर उसाहलक अपन ठेंङा आ झटहा जका फेक क चाहलक कि कुकूउर नांङरि सुटका भागल दोकान दिस। थोड़ेक फरा कजाक फेर भूक लागल। चिनिया-माय के जेना जान में जान अयलै। ओ फक द निसास छोड़लक। खा पोसनिहार सब के! चिनिया माय डेराइते बाजलि।
-- चुप रह चल चुपचाप। मङर धोपि देलकै।
-- मौगि कथु जाति, अपन सोभाव नहि बिसरति। मङरक स्वर में सह दैत कल्लर समर्थन कयलकै।
-- सैह न कह्। कहलकै जे चालि, प्रकृति, बेमाय, तीनू संगहि जाय। त अनेरे तखनी स घाठि फेनने छै। चिनिया माय खौंझाइत कहलकै।
-- रौ बहिं…हमरे धोपै-ए! कल्लर? सुनहक! कहलकै जे अहीर बुझाबय से मर्द। गै, अखनी जे तू गारि पड़लीही से जँ सुनितौ रहे, आ आबि क चारि सटका पोनपर ध दितौ त केहन लगितौक।“मङर फेर चिनिया माय के रेवाड़लक।
--छोड़ि दहक मङर, तोंहि चुप भ जाह। कथी लै लगैत छह मौगी स। मौगी होइ-ए धीपल खापड़ि। एक मुट्ठी बातक तीसी जहाँ पड़ल की लागल चनचनाय।“ कल्लर स्थितिके सम्हारैत बाजल।
--मर, हम त कुकूर के कहलिएक। लोक के कहलिएक थोड़े! कहलकैक जे –घेघ छल तोरा, उछटे गेल मोरा – चिनिया माय साँचे चनचना उठल।
-- खैनी खेबहक मङर? – गप्प आ स्थिति के दोसर दिस मोड़ैत कल्लर पुछलकै।
--ओह बहिं। कुकूरो सभ किछु आँखि देखलक-ए! देख ने कोना हवाइ लुटने अछि। मङर कुकूर दिस फेर ठेङा उसाहलक।
कुकूरक अनवरत भूकब सूनि एकटा दोकानदार बल स उकासी आ खखास कैलक। सड़कक दोसर कातक दोकानदार टार्चक रोशनी एहि तीनू गोटेपर फेकलक आ पुन: सूति रहबाक उपक्रक कर लागल। पानवाला झाजीक निन्न सेहो टूटि गेलैक।
--की छिऐ हौ सुमरित? कुकूर बड़ लगै छै? झाजी ओंङ्घायल स्वर में पुछलकै।
--नै कुच्छो! बटोही बाबा। सुमरित बातके अनठबैत कहलकै।
--एते रातिक बटोही? झाजी फेर टोकारा देलकै। खौंझा गेल सुमरित्। इह! इहो बुढबा जे है। सुतत से नै, त कथी है करै-ए। मुदा झाजी के मुँह पर की कहौ? तह दैत बाजल – हौतै कोई, साथमें एकटा जनानियो हई।
--आँय! जनानियो है? – झाजी जेना के जेना धरती पर स्वर्ग भेटि गेलनि। जरूर ई उढरा-उढरी होयत। जरूर ककरो ल क पड़ायल होयत। झाजी फनिक क गुमटी सँ आबि गेल। कुकूर सभक आ झाजीक कोरस सूनि लगभग पूरा थुम्हा बजार जागि गेलै। बजारे कोन? गोट तीसेक घर कुल मिला क। पीच रोडक दुबगली। धिया-पूताक धरिया जका पसरल।
से झाजी सङ झटकल चारि गोटे आर। दौड़ल तीनू के रोकय लेल। कल्लर पाछू तकलक आ सहमि क ढाढ भ गेल।
--कहाँ रहै छ? ढाढ रह – झाजी डपटि क बाजल। चिनिया माय आसन्न भय स प्रकम्पित भेलि मोने-मोन गोहारि कर लागल -- जय हो खेदन बाबा, जय कारू बाबा!
--कहाँ रहै छह? – चाहबला छौड़ा बाजल।
-- रामनगर। -- कल्लर बाजल।
-- कोन रामनगर? – झाजी डपटैत पुछलकै।
-- हरदी-रामनगर। मङर पाछू घुनैत उत्तर देलकै।
-- जेब कहाँ? – सुमरित चिनिया माय के मुँह पर टार्च बारि क रोशनी फेकैत पुछलकै।
-- सुपौल जयबै बाबू। -- कल्लर मिरमिराइत बाजल।
सुमरित आ झाजी चिनिया माय के देखलक आ सोचऽ लागल। गोर अदक देह। छाती आ बाँहि गोदना सँ छाड़ल। नाक में करीब एक भरिऽक लोलक निचला ठोर पर लटकैत। करीब चालीसक वयस, मुदा शरीर कटगर। झाजी जखन-जखन एहन लोक के दैखैत अछि – लोलऽक लेल सोचऽ लगैत अछि। सैह, ई मौगी खाइत होयत तँ लोलक मुँहमें नहिं चल जाइत होयतैक? थूक फैकैत होयत तँ लोलक पर सभाटा लटकि जाइत होयतैक? मुदा झाजी एखन किछु नहिं सोचलक। बाजल – सो सभ कुछ नहीं होगा। हम निगरानी समिति का सेकरेटरी है। रात भर तुम लोग हियाँ रुक जाव। भोर में जहाँ जाना है चला जाव। एतना रात को जाने नहीं देगा। रात को औरत लेके चलेगा? की हौ छब्बू?
--हँ मालिक! – चाहबला छौंड़ा हुँकारी भरलकै।
-- से की हम कोनो अनकर मौगी लऽ कऽ जाई छियै? अपन घरनी के लऽ कऽ जाइ छी।
-- चोप! तामस चढाता है, घरनी का भरुआ। एतना रात को चलेगा? झाजी फेर दबारलक।
मुदा बाह रे कल्लर! दिमाग में जेना प्रश्नऽक सही उत्तरि भेट गैलै। ओ कने एकांत भऽ गेल। आ एक दू गोटे के अपना दिस बहटारि लेलक। बाजल – असल में मङराइन के केन्सर के बीमारी भेल छै। ब्लाकऽक डाकटर कहलकै जे पटना में जल्दी देखा ले। सम्भव आगूओ जाय पड़त। तेँ बाबू भोरका गाड़ी पकड़ऽ लेल धड़फड़ायल छिए। नहिं त रामनगर आ सुपौल कोन दूर? दू-अढाई घंटाक रास्ता।
-- केन्सर? – सभ फुसफुसायल अपना में। सुमरित पहिने हनछिन-हनछिन करैत रहय। भारी बीमारीक नाम सुनि छौंड़ो सभ पाछू हटऽ लागल। तखन झाजी बेचारे की करत? – अच्छा रमनगर के गंगाधर झा के चिन्हैत छहका?
-- ओ तऽ हम पड़ोसिये छथि! – कल्लर बाजल।
-- आ राजीन्दर बाबू के?
-- ओ हम्मर पड़ोसी – मङर बाजल। हबैन तक हम हुनके हऽर जोतैत छलियैन।
बड़ बेस, जाह। मुदा देखऽ रातिकऽ चलै छह, नीक नहिं करै छह। -- झाजी हारल जुआरी जकाँ बाजल।
-- की करबै मालिक! कोनो की सऽखसँ रातिकऽ चलै छी? जाउ आहाँ सुतू गऽ। परनाम! कल्लर पिण्ड छोड़बैत बाजल।
-- अच्छा, सुनऽ, गाँजा-बाजा तऽ ने छऽ संग में? – फेर झाजी पुछ्लकैक।
-- नहिं मालिक, जाउ निचैन भेल।
झाजी अपन गुमटी में फिरि आयल आ अंङैठी-मोड़ देबऽ लागल। हाँफी। हाँफी पर हाँफी।
कुकूरो सभ अपना सीमान सऽ टपल बूझि चुप भऽ गेल। थुम्हा बजारा से इहो तीनू टपि गेल। आब कारी स्याह पीच रोड आ रोडक दुबगली बबूरक बोन। रातुक अन्हार में कारी सड़क आर कारी लागऽ लगलैक। भारि अकास जनेरक माबा जकाँ तरेगन छिड़िआयल रहैक आ भिखमंगाक फाटल कंबल सन सहस्त्राक्ष लगैक।
बबूरोबोनि जखन टपि गेल तऽ तीनू कने आफियत अनुभव कयलक्। भीड़ स बेदाग निकलि कऽ चलि आयल तकर प्रसन्नता सबऽ सऽ बेसी कल्लर के छलैक। कारण स्थितिक गंभीरताके वैह बुझने रहैक। मङर- मङराइनक हेतु धन-सन। जेना अदना सन गप्प भेल होइक। कल्लर प्रसन्नता सँ उठौलक पराती – तीन देखहुँ जात, सखि हे तीन देखहुँ जात! कमल नयन, विशाल मूरति, सुन्दरी एक साथ! सखि हे! इह! बरगाही भाइ, ठकुरबो जे है, अतत्तह करैए। अरे दुपहरिया राति में पराती गबै-ए चलऽ की चुपचापे! – मङर अकछाइत बाजल।
-- आब की राति धयले छै? भोर त भऽ गेलै। -- कल्लर बाजल।
-- “रौ बहिं, डंडी-तराजू माथ सऽ कनिये हठ भेलै आ भोर भऽ गेलै? कम सऽ कम एखन एक पहर राति आर छै। देखहक—“ मङर कल्लर के बहटारलक आ आकास में उगल त्रिशंकु दिस इशारा करऽ लगलैक।
-- अच्छा छोड़ऽ -- कल्लर अनठबैत कहलकै।
-- ‘तखन तेजू मिसर की सभ केलक मङराइन?”
-- मङराइन जे मानसिक रुपे गाम आ बथान में ओझड़ायल छलि, साकांक्ष होइत बाजलि – ओना परोछक बात छै, लेकिन हमरा तेजू मालिक किछु नै कहलक। हमर हाथो नै धयलक। बाटे धयने आयल, बाटे धयने गेल।“
-- सुनलहक मङर? भऽ गेलऽ! लड़ि लेलऽ मोकदमा? हम तऽ पहिने कहलियऽ, मौगीक विसबास नहिं।“ – कल्लर स्पष्ट कऽ देलकै।
मङर अपन फराठी सम्हारैत लागल रेड़ऽ -- गय मौगी, तेजुआ…! गय, हाकीम पुछतौ तऽ इहे कहबही। गाम आ सुपौल सभ घिनाओत ई मौगी। देखि ले डांङ। ठीक-ठीक जे कल्लर सिखौलकौ, हाकिम लग कहऽ पड़तौक। ने तऽ देखि ले। एही डाङ सऽ डेंङा देबौ। सुक्कल मङर के तों एखन चिन्हले कहाँ? – मङर हकमि जकाँ गेल।
-- कुच्छो करऽ, हमरा लाज होइ-ए। ई बात हमरा हाकिम लग कहल पार नहिं लागत्। हम गामे सऽ कहैत अबै छियऽ। मारि देबऽ तऽ मारि दऽ। चढा दऽ चाँपे। मुदा हमरा बुते ककरो आगि उठाओल पार नहिं लागत। बेचारा हमर किछु बिगाड़बो नै केलक तऽ हम अनेरे कथी लेल दोख दियौक। झूठ बाजि कऽ की?” – चिनिया माय घनघनाइत कहलकै।
-- गय, सोनाक टुकड़ी खेत कबुआ लेलक। मालक बथान लेल मोंछ पिजबै-ए आ तों कहै छे हमर कुच्छो नै बिगाड़लक? दही न अथी कराकऽ ओकर रुप्पैया, जे करजा सधाकऽ खेत छोड़ायब।“—मङर चिनिया माय के गरिअबैत बाजल।
-- “दौक ने देह बेचिकऽ टाका जहाँ सँ होई छै तहाँ से। करजा खेलकै ई, एकर बाप, आ देबै हम?” – चिनिया माय बिक्ख होइत लोहछैत बाजल।
-- “गय, तों हमरा बापके कहबे?” फटाक- फटाक। -- आ मङर बैसा देलकै दू डाङ चिनिया माय के पोन पर।
-- “मङर, हम पहिने कहलियऽ। एकरा बूते नहि होएतऽ। ई तऽ तेजुएक राज़ी छऽ। ओकर सिकैत बजतऽ? ई तऽ गोटे दिन तोरे माहुर खोआ देतऽ।“ – कल्लर ललकारा देलकै।
-- “रै कोढिया! पुतखौका ! तोरे घरनी सन सभ छै? तोरे घरनी जेना जुगल सिंह सङे फँसल छौ, तहिना बुझै छिही। बड़ पूर बनऽ चलला-हे। हम जेना जनिते नहि छियनि?” – चिनिया माय कसिकऽ कल्लर ठाकुर पर प्रहार कयलकै।
कल्लर ठाकुर एहन प्रहारक कल्पनो नहिं कयने छल। तिलमिला गेल। “तखन लिहऽ खेतक साँती बाप बलाऽ…।“ – कल्लरो ताव में आबिकऽ बाजल। “मङर एहिसँ नीक तँ चिनिया। तोहर बातो मानैत छह। फट फट जबाबो दितैक हाकिम के। इह। पौ बारह!”
-- रौ कलरा, किछु भऽ जाउ, हम अपना बेटी के बजार नहिं चढायब। एखन ओकर गौना करबाक अछि। ओकरा हाकिम लग ठाढ करबै तऽ हम रहब कहीं के? गौना होयतैक? कुटुम की कहत? नहिं ई नहिं होएत। ओ तऽ पाहुन थिक। हमर लोक थिक थोड़े? ई जे हमर लोक अछि तकर ई हालति …।“ --- कहैत कहैत मङर पित्ते लह-लह करऽ लागल।
बेटीक मादे सुनैत देरी चिनिया माय जेना उग्र भऽ गेलि। ओकर सौंसे देह काँटो-काँट भऽ गेलैक। उनटि कऽ ओ कोन फुर्ती सऽ कल्लरक पेट हबकि लेलकै से कल्लरो के पता नहिं चललैक। कल्लर बफारि तोड़ऽ कानऽ लागल। आ, पेट में दाँत गड़ौने चिनिया माय संज्ञा शून्य भऽ गेलि। बड़ी का पर होश भेलै तऽ तर में कलराक ऊपर सऽ स्वयं के पड़ल देखि हड़बड़ा गेलि चिनिया माय। उठलि आ लागलि बड़बड़ाय – हम अनकापर पाथर नहिं फेकबै, नहिं फेकबै। किन्नहु नहिं, किन्नहुं नहिं। बताहि भऽ गेलि चिनिया माय। मङर बामा हाथे फराठी आ दहिना हाथे माथ पकड़ि बैसि गेल। खन कल्लर के देखय, खन चिनिया माय के। डंडी तराजू पछिमा अकास में लटकि गेल रहैक। त्रिशंकुक निचला तारा जका मङर लटकि गेल रहय। की करौ? की करौ ओ?
कथाकार : उपेन्द्र दोषी


text:
दिल्ली, विनोद नगर मे वी.एम.वाइ.एम (विद्यापति मैथिल युवा
मंच) अपन चौदहम मां सरस्वती पूजा महोत्सव गत वर्षक भांति एहि बेर सेहो बेस
घूम-धाम आ उल्लासक संग मनौलक.
पूजनोत्सवक सुअवसर पर संस्था द्वारा प्रतिभावान छात्र/छात्रा
लेल विभिन्न तरहक प्रतियोगिताक आयोजन कराओल गेल. जकरा अंतर्गत
प्रश्नोत्तरी, चित्रकला, नृत्य ओ संगीतकला प्रतियोगिताक आयोजन भेल. जाहि मे
लगभग 1000 नेनाक उपस्थिति रहल. जनतब हो कि पूजा दिनुक अस्त-व्यस्ताक ध्यान
मे रखैत एहि प्रतियोगिता सबहक पूर्व चयन पूजा सं पहिनहिए संस्था द्वारा
संचालित वी. एम. वाइ. एम एकेडमी मे कएल गेल छल. एहि अवसर पर प्रतियोगी
छात्र/छात्राक अभिभावक लोकनिक उपस्थिति सेहो देखबा मे आएल.
मां शारदाक पूजनक सुअवसर पर संस्था द्वारा प्रकाशित होम' बला
स्मारिका ओ कैलेंडरक विमोचन भेल.
मातृभाषा मैथिली मे बहराएल एहि स्मारिका
मे बेसी नव-नव रचनाकारक रचना कें स्थान देबाक प्रयास कएल गेल अछि जे संस्था
विद्यापति मैथिल युवा मंचक दूरगामी सोच कें भान तं कराबिते अछि संगहि
संस्थाक नाम कें सेहो सार्थकता प्रदान करैछ.
सांझु पहर रमेश मल्लिक एंड म्यूजिकल ग्रुप द्वारा सांस्कृतिक
संध्याक आयोजन कएल गेल. जाहि मे पुष्पा झा, अनुश्री मिश्र, मदन कुमार झा,
राजीव रंजन झा राॅकस्टार आ अमरेश मल्लिक अपन प्रस्तुति देलनि. सांस्कृतिक
कार्यक्रमक बीच-बीच मे नृत्य आ गायन प्रतियोगिताक समन्वय सेहो कएल गेल. एहि
सुंदर आ मनलग्गू सांस्कृतिक संध्याक कुशल संचालन युवा कवि-गीतकार मनीष झा
बौआभाइ कएलनि.
एहि पूजनक सुअवसर पर प्रतियोगी छात्र/छात्रा मे पुरस्कार
वितरणक संग-संग अतिथि लोकनिक सम्मान संस्थाक कार्यकता लोकनि द्वारा कएल
गेल. सम्मानित अतिथि मनीष सिसोदिया (उप-मुख्यमंत्री,दिल्ली सरकार), संजीव झा (विधायक, बुराड़ी,दिल्ली), सरिता मिश्रा (पत्नी-जीवेश मिश्र,विधायक,जाले-दरभंगा), सुशील सिंह (आप के बिहार प्रदेश प्रभारी), निशिकांत ठाकुर (वरिष्ठ पत्रकार आ सम्पादक, शुक्लपक्ष), पूनम झा आजाद (वरिष्ठ सदस्य दिल्ली प्रदेश भाजपा), डॉ. बी. के.झा (चिकित्सक आ समाजसेवी) , अनिल कुमार झा (पूर्व उद्योग मंत्री, नेपाल सरकार), राजीव झा (जेनरल सेक्रेटरी, नेपाल सद्भावना पार्टी), डॉ. बीरबल झा (प्रबंध निदेशक, ब्रिटिश लिंगुआ), सी.ए. हंसराज चुग, सी.ए. गोपाल केडिया, सी.ए. नितिन कँवर, बी. के. शर्मा, ज्ञान चन्द सिंघल, प्रकाश झा (निदेशक,मैलोरंग), मुकेश झा (रेपर्टरी चीफ,मैलोरंग), शुभ नारायण झा (वरिष्ठ अभिनेता फिल्म एवं रंगमंच) आदि लब्धप्रतिष्ठित लोकनि कें पाग, दोपटा, संस्थाक स्मृति चिह्न तथा
पूजनोत्सव पर बहराएल स्मारिका आ कैलेंडर प्रदान कएल गेल.
पूजनोत्सव पर निःशुल्क चिकित्सा परामर्श केन्द्र, आइ कैम्प,
फिजियोथेरापी कैम्प सब सेहो लगाओल गेल छल. एहि विराट पूजनोत्सव मे
वीएमवाइसीक सहयोगी संस्था छल- मैथिली लोक रंग (मैलोरंग), एम. एम. प्रोडक्शन टीम (फोटोग्राफी आ वीडियोग्राफी), श्यामा हॉस्पिटल (आइ कैम्प) आदि. तथा कार्पेरेट सहयोग- वेल्वोलिन कमिन्स प्राइवेट लिमिटेड द्वारा कएल गेल छल.
एहि सुअवसर पर मैथिल अभियानी- नीरज पाठक, रमानाथ झा, अखिलेश झा, विमल जी मिश्र, हेमन्त झा, अमरनाथ झा, संतोष राठौर,संजय झा “नागदह”, शरत झा, कमलेश मिश्र, सोनू मिश्र, राहुल राय, विभय कुमार झा, रौशन कुमार झा,सुनील शानू , काशी मिश्र ,मुकेश मिश्र, अमरनाथ मिश्र,मुकुन्द मयंक कें अलाबे पूजा सं विसर्जन
धरि लगभग तीन हजार लोकक उपस्थिति रहल जकरा देखि एतेक जरूर कहल जा सकैछ कि
कार्यक्रम खूब सफल रहल. आयोजन स्थल पर उपस्थित मैथिलानी समूह द्वारा समदाओन
गाबि मां शारदाक प्रतिमाक विसर्जित कएल गेल.


text:
ऐ बेर छठिमे
पहिले छठिमे सूर्यदेव उगति छलाह
या तँ खुटेरी बाबूकेँ गाछीक पाछू
या निसहरा पोखरिक पाछू
कोनो-कोनो बेर शशि बाबूक गाछीक बीचसँ
आ कोनो बेर मझिला कक्काक बँसबीट्टीक पाछू
एहन बात तँ कहियो नै भेलए
कि ओ टेलीफोन टावरक पाछूसँ उगथि
या डाक्टर साहेबक दूमहलाक पाछूसँ
ऐ बेर स्कूलक मोटका हेडमास्टर आश्वस्त छथि
मध्याहन भोजनक पहिल कौर भगवान खाइ छथि
हमरे घरक पाछू किएक ने उगताह?
मुक्खन के जोतखी जी कहने छथिन
भगवान अहाँकेँ छोड़ि कऽ कतए जेताह?
भुटकुन बाबू आ मुंशी जी डराएल छथि
कि भगवान रस्ता बिसरि जेताह?
बच्चा बाबू एकटक लगेने छथि
सभसँ पहिले ओ भगवानकेँ देखि कऽ
खूब जोरसँ चिकरताह
देखियौ देखियौ भगवान तँ ऐबेर मन्दिरक पाछूसँ निकललाह।
जुआएल कुहेसा आ भफाइत पोखरिमे सभ भक-चक छथि
तखने बटोरन बाजल-
‘भगवान तँ ऐबेर दुसधटोलीक पाछूसँ उगि रहल छथि
मुक्खन मुखिया, डाक्टर आ मास्टर साहेब दुसधटोली दिस देखि रहल छथि
सूर्यदेव उगैबला छथि
दुसधटोलीक पाछू अकास टकाटक लाल छलए...........।


text:
Tuesday, September 2, 2014
पुरस्कार (क. जगदीश प्रसाद मण्डल)
पुरस्कार
सुबहक सात बजे समाजक सभ (बूढ़-बुढ़ानुससँ लऽ कऽ बेदरा धरि) बच्चाकेँ पुरस्कारक असिरवादो दइले आ बोन बीच विचरण करैबला वियाधो चिन्हैले एकत्रित भेला। जेना गामे हलचलाएल अछि। हलचलेबो केना ने करैत, कोन-परिवारक कोन माता-पिताक मन बच्चाकेँ पढ़बै दिस नै छन्हि। के नै बुझै छथि जे सए भरि सोनासँ नीक रती भरि बुधि होइ छै। मनक झोंकमे, पुरस्कारक उत्सवक कारणे, बारह आना लोक बिसरि गेला जिनकर बच्चा स्कूलक आँखि नै देखने। राितए सुतैबेर मे बहुलांश पुरुख अपन-अपन पत्नीकेँ कहि देलनि जे तीन बजे भाेरेमे उठि, घर-अङ्गनाक काज सम्हारि, चुल्हि-चौका अमैनियाँ बना जलखै तैयार कऽ लेब। कहुना भेल तँ सरस्वतीक दरबारक सभा भेल किने सभ किछु चिक्कन बना नै जाएब से केहेन हएत? जिनको सभकेँ दुनू परानीक बीच खटपटो छेलनि सेहो सभ पतिक बातकेँ कन्हेठ तीन बजे भोरे उठि पतिकेँ सात बजेसँ पहिने ओहेन तैयार (खाइ-पीबैसँ लऽ कऽ ओढ़ै-पहिरै तक) कऽ लेलनि जे सचमुच सरस्वतीक मन्दिर पूजा करए जेता। तैपर दोसर कारण ईहो भेल जे पत्नीक जेते क्रिया-कलाप पुरुख सभकेँ नै मोहने छेलनि, तइसँ बेसी पत्नीक मन-मक्खन मोह मोहलकनि। से कोनो एक्के-दुइएकेँ नै, जेना समाजेक भऽ गेलनि। सात बजैत-बजैत विद्यावादिनी सरस्वतीक सभा जकाँ स्कूलक आङ्गनक परतीक दुभिएपर सभा सजल। जुगक अनुकूल तँ विचारो बदलिते अछि, जे स्कूलक आङ्गन बच्चाक लगौल फुलवारीसँ सजल रहै छल, विद्यालयक चारूकात एबा-जेबाक रस्ता बनल रहै छल, आइ ओ दुभि लगौल परती, दुभिओ लगौल परती किए कहै छिऐ, बेउदाम जगह बनि गेल अछि। एहेन उठौन लोकमे उठल केना? गामक एक बेटा जगरनाथ मध्यम परिवारमे जनम लेलो पछाति अपन आत्मबलसँ एम.ए.क नीक डिग्री पाबि शान्ति-निकेतन, विश्व भारतीमे शिक्षक बनला। मुदा जिनगी भरि रहि गेला ओहेन विद्यार्थी जकाँ जे ट्यूशन पढ़बैत उपैत करैत। इंजीनियर, डाक्टर, प्रोफेसर, ओकील इत्यादि बनि धरतीपर ठाढ़ होइ छथि, पेशा बदलला पछाति जिनगीओमे बदलाव अबिते छै, से जगरनाथमे नै एलनि। संस्कृत विद्यालयक विद्यार्थी जकाँ तेहेन पोथीक चटनमा बनि गेला जे अपनाकेँ कहियो विद्यार्थीसँ ऊपर नै बुझलनि। जहिना चिड़ै-चुनमुनी चहरा चुनि घोघमे बच्चाले आनि लोलमे दइ छै तहिना जिनगीक क्रिया-कलाप जगरनाथोक रहलनि। बिसरि गेला नोकरी आ बिसरि गेला नोकरीक साल-बर्ख।
तीन मास पूर्ब जखनि सेवा निवृतिक चिट्ठी जगरनाथकेँ हाथमे एलनि तखनि भक्क खुजलनि। भक्क खुजिते आँखिक आगू अन्हार पसरि गेलनि। ओइ अन्हारमे टापर-टोइया दइते भादो-अन्हारक जनमअठमी, फागुनक अमवसियाक शिवराइत आ कातिकक अमवसियाक कालीक दर्शनक पढ़ल-गुणन विचार मन पड़लनि। मन पड़िते हूबा जगलनि। हूबा उगिते मनसूबा जगलनि। पाछू उनटि तकला तँ देखलनि जे विश्व भारतीसँ चलि जाएब। केतए जाएब? गाम जाएब। केना रवि बाबू गामेमे विश्व भारती जनमौलनि? केना अखनो बड़का-बड़का सिरीसक गाछक ओहिना फुलाइत रहल आ ओ केना आगूओ फुलाइत रहत। तीन मासक पछाति गाम जाएब तखनि रहब केतए? जुआनीसँ अखनि धरिक जे गाछक छाहरिक स्वच्छ हवा पीलौं, की ओइसँ हटि जीब पएब? मन सिहरए लगलनि। मुदा लगले मनमे उपकलनि जे लाल रवि बाबूक रूपमे ओहिना जहिना रविन्द्र नाथक रूपमे तहिना ‘टैगाेर’ आ ‘गुरुदेवोक’ रूपमे दुनियाँक ऐनामे चमकि रहल छथि ओइठामसँ गाम जाएब। जँ गुरुदेव केकरो किछु देलखिन तँ हमरो देलनि। विश्व भारतीएक रूपमे गामोमे बनेबाक विचार जगलनि। विचार जगिते मन तरङ्गलनि। तरङ्ग ई एलनि जे जँ कोनो जनोपयोगी संस्था समाजमे ठाढ़ होइ छै तँ जरूर ओकर असरि समाजमे पसरिते छै जे अपन भविसक बाट-घाट बनबै छै। जेहेन बाट-घाट बनत तेहने ने गामक भविसक दिशा-दर्शन हएत। ई दीगर बात भेल जे रूप बदलि-बदलि शिक्षण संस्थान सामाजिक जिनगीकेँ, काँकोड़ जकाँ कँकोरि खेबो केलक आ खाइतो अछि। जेकरा कहियो अछन थोड़े होइबला छै। सेवा-निवृतिक सूचना पाबि जगरनाथ गाम दिस कनछीएला। सोलहन्नी तँ सेवा-निवृतिक पछाति होइ छै। तीस तारीखकेँ ऐठामसँ काज करैक अधिकार समाप्त हएत। किए ने अपन पेन्शनक काज अगुआ ली। कर्तव्य-कर्ममे सेहो किछु ढील-ढाल एबे करत। जइ विद्यार्थीकेँ गतिशील जिनगीक बात कहै छेलिऐ, आब तँ ओ सहजे चल-चलौए ने बूझत। नीके भेल। काजो तेदिसिया भऽ गेल अछि। एक दिस पेन्शनक कागतक तैयारी, दोसर दिस विद्यालयक उपस्थिति, तेसर दिस ओ समाज जइमे जा बास करब। तँए ओकरो बसै जोकर ने बास बनबए पड़त। मन ठमकलनि। ठमकिते ठनकलनि। ठनकलनि ई जे समैए ने अपना गतिए चलि रहल अछि, तँए जँ अपनो जिनगीमे चलन्त गति नै आनब तँ जिनगीक सारथकते केते। जइ प्राणमे जेते चलन्तता अबैत, ओ ओतबे सजीव होइत। ओकर हँसब-विहँसब, ओकर क्रिया-कर्म, ओकर आकर्षण, सम्मोहन ओतबे ज्वलन्त-जीवन्त हएत। तँए अखनेसँ ने गामक बास बसबैक खगता अछि। सूचीबद्ध काज सुतिआ कऽ जँ नै करब तँ मनक मुराद पूर कऽ हएत? जैठाम जगरनाथ तैठाम पुरी तँ अछिए। गाम पहुँच सभसँ पहिने पढ़ै-लिखैबला बच्चाकेँ मान-सम्मान देब नीक हएत। जाबे समाजमे बच्चाक आदर नै हएत ताबे ओ आगू मुहेँ मुखरत केना। मुदा निर्दोष बच्चाकेँ लोक किए बिरान बुझैए। मन मानि गेलनि जे पहिल काजमे हाथ लगा देब नीक हएत। मोबालिक युग, एक दोसरसँ मोबाइल नम्बर लऽ गामक सभकेँ कहि देलखिन जे परदेश रहि जे अर्जन केलौं, ओ समाजक भेल। अहीक पहिल कड़ी बच्चाकेँ गुरुदेवक नाओंसँ पुरस्कृत करब भेल।
जहिना कोनो घटना, कोनो विचार मनकेँ दलमलबैत तहिना जगरनाथकेँ सेवा-निवृतिक सूचनाक पत्र भेटिते भेलनि। आकि विश्व भारतीक अन्न-पानिक असरि भेलनि, आकि गुरुदेवक देल वस्तु पेलासँ भेलनि, से ओ जानथि। मुदा जहिना पोखरिक पानिक हिलकोर, जे कोनो गोला फेकलासँ आकि हवाक वेगसँ चलि आस्ते-आस्ते असथिर होइत तहिना जगरनाथकेँ सेहो भेलनि। विचार ठमकलनि। ठमकिते ठनकलनि जे तीस तारीककेँ चारि बजे विद्यालयसँ विदा हएब। ओना ओइ दिन विद्यालय नहियोँ जाएब तँ केकरो पुछैक अधिकारे नै रहतै, ओहुना औझुका शिकाइत काल्हि ने हएत, काल्हि तँ ओकरा अधीनेमे नै रहबै, तखनि ओ पूछि केना सकैए। बड़ करत तँ दरमाहा काटि लेत, काटि लेत तँ काटि लेत, परसूसँ अधिया जाएबसँ बरदास करबे करब आ एक दिन पछिला तँ पछुआइए गेल तेकर केते चिन्ता करब। औझुका चिन्ता करैक छुट्टीए ने अछि आ कल्हुका दिस किए ताकब। मुदा लगले मन बदलि पुछलकनि,
‘कोनो यज्ञक अन्तिम समैक की महत अछि?
मनमे पश्न उठिते दोसर मन दबैत कहलकनि,
‘जहिना सभ दिन, सभ दिन किए जिनगी भरि, चारि बजे विद्यालय छोड़ैत आएल छी, तहिना चारि बजे ओहू दिन छोड़ब। जखनि चारि बजे विद्यालयसँ डेरा आएब, तखनि परिवारकेँ सम्हार करैमे सेहो समए लागत। राता-राती रस्ता नै चलब। लगक रस्तो नै अछि। तखनि तँ भेल जे एक तारीककेँ ऐठामसँ विदा होउ, गाड़ी-सवारीक बात अछि, कखनि गाम पहुँचब कखनि नै। गाम पहुँच परिवारक सभ बेवस्था केले पछाति ने दोसर काज दिस बढ़ब। दुनू तँ काजे भेल। गाम गेला पछाति समाजक दरबज्जापर नै जाएब सेहो केहेन हएत। किए लोक बूझत जे जगरनाथ के अछि। तीत अछि आकि मीठ अछि। से तँ बाग-बगीचा लगला पछातिए ने कियो बुझता जे फल्लाँ मीठ आकि खट्टा, आकि तीत। जैठाम बाग-बगीचा लगबे ने कएल अछि प्रश्न तँ तैठामक सेहो छी। जहिना बच्चाकेँ जन्मक पछाति माथक केश कटौल जाइ छै तहिना जगरनाथकेँ माथ साफ बूझि पड़लनि जे अखनि चानिपर जहिना पतरखली उगत तहिना ने कोयलो। भलहिं एकटा हंसक रङ्ग आ दोसर कोइलीएक रङ्ग हुअए। दुनू मीठे अछि। जखने गमैआ फलक वाड़ीमे बहरबैया फलक गाछ रोपल जाइ छै तखने अपनो नजरि आ आनोक नजरि पड़िते छै। दू तारीकक समए धड़फड़ीमे बनि गेल। समाजक बीच पहिल काज छी तखनि जँ गोभे सुखा जाए, तँ आशा कथी कएल जाएत। मन झनझनेलनि। जहिना झालिक झनझनी वीणाक झनझनीसँ मिलि सूर भरैत तहिना जगरनाथक सूर चढ़लनि। मनमे उठलनि जे जहिना कोनो कार्यक्रमकेँ कोनो कारणे आगू बढ़ौल जाइए तहिना दस दिन पहिने कार्यक्रमकेँ आगू बढ़ा देब। मनमे सबुर भेलनि। मुदा लगले चनकि गेलनि। चनकि ई गेलनि जे अपने जे समए (समारोहक) सभकेँ कहि देलियनि ओइ सोचबमे धड़फड़ी भेल। जखनि सात दिन छुट्टी बाँकी अछि, तखनि किए ने एक बेर गामसँ टहलि आबी। टहलिओ लेब आ सभसँ भेँटो-घाँट करैत अपन सभ बात बुझबैत हुनके सभसँ, समैक अँटावेश करैत कार्यक्रमक समए बनाएब। मन फुलेलनि। फुलाइते उठलनि जे केकरो भोज-भात, जात-बरिआत आकि आरो कोनो कारणे दरबज्जापर जेबा-एबामे बाधा होइ छै, हमरा कोन अछि। जखनि समाजक भोजो-भात नहियेँ खेलियनि तखनि अनेरे मुँह फुलाएब हएत। समाजक काज छी तँए समाजक भागीदारी आवश्यक अछि। ओ तँ दस गोटेसँ विचार केले पछाति सम्भव अछि, तँए नीक हएत जे सेवा-निवृतिक बीच्चेमे गाम जा अपन रहैक बेवस्थाक जोगाड़ सेहो कऽ लेब आ कार्यक्रमक भार सेहो समाजेकेँ दऽ देबनि। मन थीर भेलनि।
दौड़ला पछाति जहिना साँस तेज गतिए चलए लगैए तहिना फेर जगरनाथक मनमे उठलनि। उठलनि ई जे ‘सम्मानक नाओं’ की रहत? मुदा लगले मनमे विचार उठलनि,
‘जइ महापुरुषक नाओंसँ सम्मान दिअ चाहै छी, ओ शब्दजालसँ ऊपर छथि, तँए सभ नओं बराबरे।’
जहिना राम, कृष्ण, महादेव इत्यादिकेँ हजारो नाओं देव स्वरूप जेबर बनि चमकि रहल छन्हि तहिना ने रविओ बाबूकेँ ने चमकि रहल छन्हि। ‘टैगोर’ नाअोंसँ सम्मान देब उचित हएत। गामक इतिहासक धाराक यएह ने कड़ी छी जे गाम-समाजमे जनम लऽ विश्वपुरुष लग अपन समाजकेँ पहुँचा नवेद स्वरूप ओइ नाओंसँ शिक्षण संस्था आकि बाल-बोधकेँ उत्सुकता बढ़बैले पुरस्कृत किए ने कएल जाए? मन तनि गेलनि। तनैक कारण भेलनि जे जिनगी विश्व भारतीक बीच सेवारत् रहल, की ओइ समाजक नै भेल। जखनि सेवा भेल तखनि सेवक बनि सम्बन्ध जीवित बना नै राखब, केते धरि उचित भेल। गाम सूतल अछि, ओकरा के जगौत? मनमे अबिते जगरनाथ बाँकी सातो दिनक छुट्टीक आवेदन लिखि प्रातभने देबाक निर्णए केलनि।
जहिना कोनो देवस्थान, बजार, समुद्र-झील, पहाड़, विश्व विद्यालय, राज भवन देखैक जिज्ञासुकेँ मनमे रङ्ग-रङ्गक प्रश्न उपकलो रहैत आ सोझ पड़ला पछाति उपकबो करैत तहिना जगरनाथकेँ गाम एला पछाति उपकलनि। गामक सीमा प्रवेश केला पछाति जे पहिल घर भेटलनि तेतए रूकि गेला। घरवारी थैर खर्ड़ैत रहए, रस्तापर ठाढ़ जगरनाथकेँ टोकैत बाजल-
“बटोही केतए जाएब?”
घरवारीक प्रश्न सुनि जगरनाथक मनमे अनेको प्रश्न जोर मारलकनि। जोर मारलकनि जे गामेमे बटोही बनि गेलौं? ओहो हमरासँ कम उमेरक नै छथि, तखनि किए ने चिन्हलनि? मुदा लगले मन रोकि देलकनि जे हमहीं किए ने फल्लाँ काका, आकि फल्लाँ भैया, आकि फल्लाँ भाय, आकि फल्लाँ बौआ कहि पूछि पेलिऐ? मुदा लगले तेसर विचार मनकेँ रोकैत शिष्टाचारक बात उठा देलकनि। अखनि हमरा की करक चाही, यएह ने भेल शिष्टाचार। बजला-
“भाय, हम परदेशी छी, अहीं गाममे पूर्वजक बास छल, हमहूँ घर-घराड़ी, खेत-पथार बेचि कऽ नै लऽ गेल छी, जिनगी भरि परदेश खटलौं, आब चाहै छी अपने सर-समाजक बीच रहि शेष जिनगीक बिसरजन करी।”
गौआँ सनि बुधन चौंकल। अपन पूर्वजक बास कहै छथि, तखनि किए ने खरिआइर कऽ पुछियनि। बाजल-
“आउ, आउ, पहिने पएर धोइ दरबज्जापर बैसू, बाट-घाटक चलल बटोही छी थाकल-ठेहियाएल हएब, पानि पीबू, चाह पीबू, पछाति निचेनसँ आरो गप हेतइ। कोनो कि रहैक घर नै अछि, जे रातिमे केतए जाएब तेकर चिन्ता हएत।”
बुधनक विचार सुनि जगरनाथकेँ सबुर भेलनि। सबुर ई भेलनि जे भरिसक समाजमे आगत-भागत अखनो जीवित अछि। मुदा प्रश्नक जवाबकेँ अँटकाएब उचित नै बूझि जगरनाथ चौकीपर बैसि बजला-
“बड़बढ़ियाँ, अहाँ अपन काज सहेज लिअ तखनि निचेनसँ गप-सप्प हेतइ।”
बुधन अपन काज दिस बढ़ल। जगरनाथक मनमे उठलनि-
‘की अखनो वएह गाम अछि जेहने देखि कऽ गेल रही, मुदा तेहेन कहाँ अछि। रस्ता-पेरा एकरत्ती चिक्कन भेल बूझि पड़ैए। पजेबा घर सेहो बेसियाएल, तहिना मरल इनारक बदला चापाकल बूझि पड़ैए, मुदा गाम आ समाज तँ दू छिऐ। गाम भेल घर-दुआर, पोखरि-इनार, कलम-गाछी, खेत-पथार इत्यादि आ समाज भेला ओइठामक बशिन्दा। बशिन्दा केहेन बास कऽ रहला अछि ओ भेल सामाजिक जिनगीक स्तर। जे से विकासक तुलापर तौलल जाइ छै।’
जहिना काजपर काज एलासँ करबारीक देहक पानि पनपैत तहिना बुधनकेँ सेहो भेल। मने-मन विचारि लेलक जे जाबे आङ्गनमे चाह बनत ताबे थैरक काज सेरिआ घूर लगा पजारि हाथ-पएर धो तैयार भऽ जाएब। जगरनाथकेँ आग्रह करैत बाजल-
“चाह-पानि एकेबेर पीब आकि पहिने पानि पीबि लेब?”
बुधनक आग्रह सुनि जगरनाथक मनमे एलनि जे परदेशी छी भने नीक हएत जे गरम-ठण्ढ़ा एकबेर हएत। बजला-
“अनेरे किए बेर-बेर हरान हएब।”
चाह पीबिते, बुधन पुछलकनि-
“अपनेक पिताक नाओं?”
‘पिताक नाओं’ सुनि जगरनाथक मनमे उठलनि, बहुत दूर समाजसँ हटि गेल छी। बजला-
“चेतनाथ।”
‘चेतनाथ’ सुनिते जगरनाथकेँ लपकि कऽ छाती जोड़ि बुधन बाजल-
“जगरनाथ भैया!”
‘भैया’ सुनि जगरनाथ बजला-
“हँ बौआ।”
“अपने घर बुझू। जखनि गाममे रहैले एलौं तँ समाज थोड़े भगौता। पहिनौं की समाज भगौलनि, अपने ने गेलौं। तहूमे अहाँ सन रत्नक खगता तँ समाजकेँ छइहे।”
सात दिनक छुट्टीमे जगरनाथकेँ दू दिन रस्ते कटलनि, शेष पाँच दिन गाम-समाजकेँ देखलनि-परखलनि। सभ टोलक सभ परिवारक बीच पहुँच सम्बन्ध बनबैक परियास केलनि। गामक रूप रेखा जहिना किछु नीक तहिना किछु अधलो बूझि पड़लनि। नीक बूझि पड़लनि जे बान्ह-सड़क सुधरल, गाड़ी-सवारी बढ़ल, बाँस-खढ़क घरक सङ्खया कमल, सिमटी-पजेबाक घर बढ़ल, इनार-पोखरि कमल, चापाकल बढ़ल। अदौक फलो-फलहरी आ गाछो-बिरिछ घटल, बहरबैया बढ़ल, स्कूलक पढ़ाइ घटल, मकान बढ़ल। मुदा जे मूल उत्पादित पूजी छल ओ ठमकि गेल। खेतीकेँ अगुएबाक जे दिशा छै, तइमे कतरनी लगल जइसँ अर्थ कतरा गेल। एहेन गाम जगरनाथकेँ बूझि पड़लनि। समाजक खेनाइ-पीनाइ, लत्ता-कपड़ाक सङ्ग घरो-दुआर नीक बूझि पड़लनि। मुदा बेवहारिक चालि-ढालि तेते नव पीढ़ीमे कहाँ अछि। जे गाममे फगुआ-जुड़शीतलमे सार्वजनिक रूपमे नाचो-गान आ खएनो-पीन होइ छल तैठाम कम्प्यूटर, टी.बी.क नाच-गान आ अपने भरि खाएबो-पीब बनि गेल अछि। ने कियो केकरो लग बैसि अपन बेथा-कथा कहैत आ ने सुनैत अछि। जे पद्धतिक शिक्षा-दीक्षा छल ओ बदलि गेल। विकासक नाओंपर लोकक मनमे एहेन आगि लगि गेल अछि जे शान्त-चित्तसँ ने कोनो काज बुझए चाहैए आ ने बात-विचार। मूल प्रश्न अछि, मनुखक जिनगी आ जिनगीक उदेस? मनुखकेँ की चाही? शिक्षा पद्धति एहेन पाठ पढ़ा रहल अछि जे समाजकेँ खाधि दिस धकेलने जा रहल अछि।
छठम दिनक साँझमे जगरनाथ बुधनकेँ कहलखिन-
“दू तारीककेँ पुरस्कार समारोह समाज सूहकारि आयोजनक भार लऽ लेलनि। निसचित पहुँचबे करब। काल्हि भोरुका गाड़ीसँ चलि जाएब। अहाँकेँ सभ जोगाड़ कऽ देब। घरमे हाथ सेहो लगा देबइ।”
जगरनाथक बात सुनि बुधन कहलकनि-
“अहाँक सेवा निवृतिसँ पहिने रहैबला घर जरूर बनि जाएत। समए-समए पर खरचा पठबैत रहब।”
सात बजेसँ समारोहक समए निर्धारित भेल, मुदा छबे बजेसँ लोकक जुटान हुअ लगल। पोने सात बजैत-बजैत जगरनाथो आ समाजक सभ पहुँच गेला। पढ़ै-लिखैबला बच्चो सभ पहुँचल। किछु देखैक खियालसँ किछु प्रतियोगितामे भाग लइक खियालसँ। तीन गोट- रामकिसुन, राधेश्याम आ गौरीकान्त प्रतियोगी भेल। प्रतियोगीकेँ केहेन प्रश्न पुछल जाए? समारोहक बीच प्रश्न उठल। एहेन तँ नै जे सफल होइबला प्रतियोगीकेँ एकक जगह एक हजार प्रश्न पुछी, बिनु उत्तर देल प्रश्न पुछल जाए। जँ सभ उत्तर देत तँ पहिल उत्तर देनिहार आगू भेल, जँ कियो ने उत्तर देत तँ दोसर प्रश्न पुछल जाएत। मुदा प्रश्नकर्ता के हेता? समाजक सभ (पढ़ल-बिनु-पढ़ल) एक स्वरमे विचार देलनि जे जगरनाथ बाबूक आराधल काज छियनि तँए हुनके प्रश्न रहतनि। प्रश्नकर्ता सुनि जगरनाथ घबड़ेला नै। ओना पहिने मन डोललनि। डोललनि ई जे गामक विद्यार्थीकेँ जँ गामक प्रश्न नै पूछल जाएत तँ ओकरा सङ्ग अन्याय हेतइ। मुदा अपने तँ गाममे कहियो रहलौं नै तखनि प्रश्न केतएसँ आनब। मुदा मन पड़लनि अपन बालपन। बालपन मन पड़िते राधोपुरक बरियाती मन पड़लनि। सरियाती-बरियातीक बीच जखनि बौद्धिक परिचए हुअ लगल छल तखनि सरियातीक प्रश्न रहनि- मरूआ केते गिरहपर फुटैए?
मुदा जहिना सरियातीक प्रश्न खसलनि तहिना गोबरधन काका लोकैत बजला- ‘पाँच गिरहपर मरूआ फड़ैए।’
माँजल किसान गोबरधन काका, एके सुरे मरूआक सङ्ग-सङ्ग आनो-आन जजातिक वृतान्त सुना देलखिन। समाजक जीत भेल रहए। आन समाजसँ जीत कऽ आएल रही। वएह प्रश्न जगरनाथ प्रतियोगीक बीच रखला। जेकर जवाब रामकिसुन देलक। जे पुरस्कारक भागी बनल।
तीनू प्रतियोगीकेँ जिनगीक समीक्षा भेल। तीनूक तीन जिनगी। ओना कहैले तीनू किसाने परिवार, मुदा तीनूक पारिवारिक क्रिया-कलाप भिन्न-भिन्न।
पुरस्कारक घोषणा करैत जगरनाथ अपनो घोषणा केलनि-
“पुरस्कार नाओं ‘टैगोर’ भेल आ जेते कमा कऽ अनने छी तइमे अपन घरो बनाएब आ ‘रविन्द्र पुस्तकालय’ कऽ कऽ पुस्तकालाइओ बनाएब।”
¦¦¦
२४ अगस्त २०१४
Subscribe to: Post Comments (Atom)


text:
संघर्ष मय जिनगी सं फराक रहब निक अछि
अहि बिगड़ल समाज सं सुनसान जंगले निक अछि
मुदा कतैक दिन धैर ?
उचितक बात पर नहि क सकैछ धनुषाकार
आत्मबल कें राखि देखू आत्म्बलक इतिहास
धनुषाकारक बाद भ जाईछ जनजागरण
क्रांतिक विकराल रूप क लैछ धारण
जगविदित अछि क्रांति केर की की होईछ परिणाम
रौद्र रूप धारण कय जखन लैछ तीर- कमान
नहि अप्पन प्राण केर भय होइछ
नहि दोसराक प्राणक मोह
तखैन देह में आबी जैत अछि
अभिमन्यु केर खून
सोइच लिय हे पथभ्रष्ट जयद्रथ
होयत कोन उपाय
कतेक दिन धैर सहन करत
दुखिया केर समुदाय
लौह-भुजा आब फड़कि रहल अछि
प्राण -प्राण लेल तड़पि रहल अछि
क्रांतिक ज्वाला भड़कि रहल अछि
आब सोचु अप्पन उपाय
नहि मानत पीड़ित समुदाय
क्रन्तिये ठीक अंत उपाय..........


text:
Wednesday, October 23, 2013
डाक्टर बेटा
डाक्टर बेटा
रामकुमार चटिया सभकेँ पढ़ा अँगना एला तँ पत्नीकेँ कनैत देखलनि। देखिते ओ अकबका गेला। पुछलखिन-
“की भेल?”
पत्नी कनिते कहलकनि-
“छिटहीसँ बाबूजी फोन केने रहथिन, माएकेँ लकबा मारि देलक। बजबो-भुकबो ने करै छै।”
रामकुमार पुछलकनि-
“कहिया लकबा मारलक?”
पत्नी कहलकनि-
“परसू रातिमे। बाबूजी बजै छेलखिन जे बँचत कि नै तेकर कोनो ठीक नै। अपना सभकेँ परसू रातिएसँ फोन लगबै छेलखिन मुदा फोने ने लगलनि।”
रामकुमार बाजल-
“तखनि तँ आइए छिटही जाए पड़त। माएक उमेरो तँ अस्सीसँ कम नै हेतनि। काेन ठीक कखनि चलि जेती। चलू दस बजीआ बस पकड़ि ली। ओना तँ गहुमक दौनी करब जरूरी अछि। रहि-रहि कऽ मेघ अबै छै। जँ बरखा भऽ जाएत तँ बुझू गहुमक खिजानैत भऽ जाएत। थ्रेसरबला शम्भु कल्हुका नाओं कहने रहथि। मुदा अपना नै रहने दौनी केना हएत। शंभुकेँ फोन लगा कहि दइ छियनि जे हम काल्हि नै रहब अन्तए जा रहल छी। ओतएसँ एला पछाति दौन कराएब। अच्छा जे हएत से हएत। माएक जिज्ञासा करब तँ जरूरीए अछि। हुनका सभकेँ के छन्हि। एकटा बेटो छन्हि जे पटनामे डाक्टरी करै छथिन, परिवार लऽ कऽ ओतइ रहै छथिन।”
छिटहीवाली बजली-
“एकटा काज करू, खेखनाकेँ बजा गहुमक बोझ कड़ीआ दियौ आ ऊपरसँ तिरपाल ओढ़ा झाँपि दियौ। बरखो हएत तँ नोकसान नै हएत। छिटहीसँ कहिया आएब तेकर कोन ठेकान।”
रामकुमार कहलकनि-
“ठीके कहै छिऐ। तिरपाल तँ अछिए कनी मेहनति करए पड़त। दसबजीआ बस नै पकड़ि बरहबजीआ पकड़ए पड़त। गहुम झाँपल रहने चिन्ता नै रहत।”
सएह केलनि। गहुमकेँ सेरिआ झाँपि देल गेल। गौरकेँ पड़ोसीआक जिम्मा लगा, घरमे ताला मारि दुनू परानी बेटाकेँ लऽ छिटही विदा भेला।
रामकुमार एकटा छोट किसान। मात्र दू बिघा खेतक मालिक। ओना तँ एम.ए. पास छथि। मुदा बेरोजगार। कतेको बेर सरकारी नौकरी लेल परियासो केलनि मुदा ऐ जुगमे भगवान भेटब असान अछि मुदा सरकारी नौकरी कठिन। की करता, खेतीक अलाबा चटिया सभकेँ टिशन पढ़ा कोनो धरानी अपन गुजर करै छथि। परिवारमे मात्र तीनिए गोटे। दू परानी अपना आ एकटा दस बर्खक बेटा कन्हैया। मालो जालक नाआंेपर एकटा मात्र गौर। पत्नीओ मध्यमा परीक्षा पास केने मुदा ऊहो बेरोजगारे। नौकरी हेबो केना करितनि। जखनि बी.ए., एम.ए.बला सभ झख मारैए तखनि मैट्रिक-मध्यमाक कोन गप।
छिटहीवालीक पिता रवि कान्त जमानाक मैट्रिक छथि। हुनका एकटा बेटा आ एकटा बेटी। बेटाक नाआें फूल कुमार आ बेटीक सुमित्रा। रवि कान्त रजिष्ट्री आॅफिसमे मुनसीक काज करै छला। पहिने तँ हुनका पाँच बिघा खेत छेलनि मुदा आब घराड़ीक अलाबे मात्र दस कट्ठा बँचल छन्हि। बेटा फूल कुमार पटना मेडिकल कौलेजमे डाक्टर। नौकरीक अलाबे खानगीओ क्लिनीक खोलने छथि। प्राय: पाँच हजारक आमदनी भरि दिनक छन्हि। मुदा एक नम्बरक मक्खीचूस आ अबेवहारिक। बहिन-बहनोइसँ कोनो सरोकार नै। माए-बाबू फोन-पर-फोन करैत रहै छन्हि मुदा हुनका लेल धैनसन। गाम एबो केना करता। कमतीमे चारि दिन तँ लगतै जे बीस हजारक अामदनीपर पानि फेड़त, कहबीओ छै बाप बड़ो ने मैया सभसँ पैघ रूपैआ।
झलअन्हारीमे राम कुमार परिवारक संग सासुर पहुँचला। गामक बीचमे सुमित्राक पिताक घर। अँगनामे पच्छिमसँ पूब मुहेँ एकटा ओ दोसर घर पूबसँ पच्छिम मुहेँ। ईंटाक देबाल आ ऊपरसँ खपड़ा। अँगनाक उत्तर आ दछिनसँ देबाल दऽ घेरल। उत्तरवरिये कातसँ अँगना एबा-जेबाक रस्ता। दछिनवरिया देबालपर एकचारी जइमे भानस-भात होइए। पछवरिया ओसारपर चौकी जइपर सुमित्राक माए सूतल छेली। रवि कान्त बुढ़ीक पाँजरमे बैसल छला। ओसारिक कोरोमे लालटेन टाँगल छल।
राम कुमार सुमित्रा आ कन्हैया अँगना पहुँचला। सभ गोटे रवि कान्तक पएर छूबि गोर लगलकनि। सुमित्रा बेटी जमाए आ नातिकेँ देखि रवि कान्तक छाती सूप सनक भऽ गेल। ओ कुरसी आनि जमाएकेँ बैसैले देलखिन। सुमित्रा माएक पाँजरमे जा बैसली। रवि कान्त चाह बनबैले चुल्हि पजारए लगला। राम कुमार कहलखिन-
“बाबूजी, अखनि चाह बनेनाइ छोड़ि देथुन पहिने एतए आबथु।”
माएक पाँजरमे बैसल सुमित्रा माएकेँ िहलबैत बजली-
“माए, माए। माए गै, माए।”
मुदा बुढ़ीक शरीरमे कोनो हरकति नै भेलनि। सुमित्राक आँखिसँ दहो-बहो नोर जाए लगल। हुनकर बाबूजी कहलखिन-
“गै बताहि। आब माए थोड़े बजतौ। दू-चारि दिनक मेहमान छियौ। परसू रातिमे जे खसलौ से खसलै छौ। कखनो-कखनो आँखि खोलि चारू दिस तकै छौ। ठोरो पटपटबै छौ मुदा मुँहसँ अवाज नै निकनि पबै छै।”
पिताक बात सुनि सुमित्रा बोम फाड़ि कानए लगली। राम कुमार ससुरसँ पुछलखिन-
“डाक्टर भैयाकेँ फोन नै केलखिन?”
रवि कान्त जवाब देलकनि-
“परसूए जखनि अहाँक सासु गिरल तखने फूलबाबूकेँ फोन केलौं तँ ओ कहलक, अखनि बड़ बिजी छी, घंटा भरि पछाति फोन करब। अहाँ सभकेँ लगेलौं तँ सुइच आॅफ कहलक।”
रामकुमार कहलखिन-
“हँ परसू मोबाइलक बैटरी चार्ज नै रहए। की कहबनि, हमरा गाममे ने बिजलीए छै आ ने जेनरेटरे। नरहिया नै तँ िनर्मली जा मोबाइल चार्ज करबै छी। काल्हि िनर्मली गेल रहिऐ तँ ओतइ चार्ज करौलिऐ। अच्छा तँ, रातिमे डाक्टर साहैबसँ बात भेलनि?”
रवि कान्त कहलखिन-
“रातिमे फोन लगौलिऐ तँ सुइच ऑफ कहलक। भिनसर भेने जखनि फोन लगेलौं तँ कनियाँ उठबैत कहली जे अखनि एकटा रोगीमे लगल छथि। बारह बजे करीब फोन करए कहली। बारह बजे फोन केलौं तँ फूलबाबूसँ गप भेल। कहलक, कोनो डाक्टर बजा माएकेँ देखा दियनु आ डाक्टर जे कहता से हमरा फोनपर बताएब। जौं पाइ-कौड़ीक अभाव हुअ तँ ताबए इंजाम कऽ काज करब पछाति हम पठा देब। चौकपर सोम आ शुक्र दिन एकटा डाक्टर अबै छथिन। ओना तँ हुनकर क्लिनीक सिमराही बजारमे छन्हि मुदा हाटे-हाट रमण जीक दबाइ दोकानपर रोगी सभकेँ देखै छथिन। काल्हि सोम रहने डाक्टर साहैब लग गेलौं तँ देखलिऐ भाड़ी भीड़। रोगी सभकेँ देखैत-देखैत साँझ पड़ि गेलनि। सिमराहीओ जेबाक रहनि। मुदा रमणजीकेँ कहलियनि तँ डाक्टर साहैबकेँ कहलखिन जे हिनको बेटा डाक्टर छथिन तखनि अपना ऐठाम एला। आला लगा देखलखिन, ब्लडपेसर सेहो जँचलखिन आ कहला जे बढ़ल छन्हि जइसँ लकबा मारि देलकनि। दबाइ सभ लिखि कहलखिन चलए दियौ। काल्हिसँ आइ धरि दस बोतल पानि चढ़ि गेलनि मुदा कोनो सुधार नै भेलनि। खाली कखनो-कखनो आँखि खोलि तकैत रहै छथिन जेना केकरो खोजैत हुअ।”
ई कहैत कहैत रवि कान्तकेँ बुकौर लगि गेलनि। आँखिसँ टप-टप नोर झहरए लगलनि। पिताकेँ कनैत देखि सुमित्रा सेहो कानए लगली। रामकुमार फेरो पुछलकनि-
“डाक्टर भैयाकेँ फेर फोन केलियनि आकि नै?”
रवि कान्त कहलखिन-
“रातिएमे फोनपर सभ बात बतौलिऐ। तैपर फूलबाबू कहलक, काल्हि दू बजै सिमराही जा डाक्टर साहैबकेँ सभ बात कहिहक। मुदा अपनासँ फूलबाबू फोन कऽ माएक हालति नै पुछलक। जेते बेर फोन केलौं हमहीं केलौं।”
बिच्चेमे सुमित्रा पिताकेँ पुछलखिन-
“भौजीओ ने फोन केलक?”
रवि कान्त बजला-
“गै बताहि, जौं अपन जनमल नै पुछलक तँ आनक कोन बात। तोरा तँ सभ गप बुझले छौ जे केते कठिनसँ ओकरा पढ़ैलौं।”
सुमित्रा बजली-
“से कोनो हमरा नै देखल अछि। अहाँक कमाइसँ पूरा नै भेल तँ माएक सभटा गहना-जेबर बेचि कऽ दऽ देलियनि। तहूसँ नै भेल तँ जमीनो बेचि दऽ देलियनि। हँ तँ सिमराहीवला डाक्टर लग गेलिऐ तँ ओ की कहलनि?”
रवि कान्त बजला-
“कहलनि जे लकबा मारने छन्हि। उमेरो अस्सीसँ ऊपरे हेतनि से आब उठब मोसकिल छन्हि। अपना जानि जे सेवा कऽ सकबनि से करियनु।”
रातिमे सुमित्रा सबहक खेनाइ बनौलक। खेनाइ खा रामकुमार कन्हैया आ रवि कान्त सुतैले चलि गेला। सुमित्रा माएक पाँजरमे बैसल छेली। रातिम एगारह बजे बुढ़ीक शरीरमे हरकति भेल। आँखि ताकि बजली-
“बौआ नै आएल? डाकडर बौआ हौ डाकडर बौआ?”
सुमित्रा टोकलकनि-
“माए हम छियौ, सुमित्रा गोर लगै छियौ।”
“के, बुच्ची? कखनि एलँह? पाहुनो एलखुन हेन?”
“हँ ऊहो आएल छथिन आ कन्हैयौ आएल अछि।”
तखने रवि कान्त एलखिन आ राम कुमार सेहो।
“गोर लगै छियनि माए।”
रामकुमार बुढ़ीक पएर छुबैत कहलखिन।
“नीक्के रहथु। जुग-जुग जीबथु। डाकडर बौआ नै आएल। आब ओकर मुँह नै देखबै। पोताक देखैक सिहन्ता नेनहि मरि जाएब।”
रामकुमार कहलखिन-
“हिनका किछु नै हेतनि। हम भिनसरे डाक्टर भैयाकेँ फोन कऽ गाम बजाएब।”
बुढ़ी कहलखिन-
“अच्छा!”
अच्छा कहिते बुढ़ीकेँ हिचकी उठलनि आ गरदनि सिरमापरसँ गिर पड़ल। सुमित्रा माए-माए कहैत कानए लगली। रामकुमार बुढ़ीक नारी देखैत बजलखिन-
“माए चलि गेली!”
¦
Subscribe to: Post Comments (Atom)


text:
नई दिल्ली। भाजपा सांसद आ मध्यप्रदेश भाजपा क अध्यक्ष प्रभात झा कहला अछि जे ओ दिन आब दूर नहि जखन दिल्ली पर फेर स कोनो मैथिल राज करत। जनजागृती मंच पालम क सप्तम विद्यापति पर्व समारोह कए संबोधित करैत भाजपा नेता कहला जे इ कहब कठिन अछि जे अलग मिथिला राज्य कहिय धरि बनत, मुदा एतबा हम दावा क सकैत छी जे अगिला पांच दस साल मे दिल्ली पर एक बेर फेर मैथिल राज करत। श्री झा कहला जे दिल्ली पहिल उपराज्यपाल आदित्यनाथ झा क बाद कोनो मैथिल दिल्ली क कमान नहि पाबि सकल, मुदा दिल्ली क पंजाबी आ जाट समाज इ मानबा लेल तैयार अछि जे बहुत जल्द दिल्ली क राजनीति मे बिहार क दबदबा चरम पर पहुंचत आ कोनो मैथिल क हाथ एक बेर फेर दिल्ली क कमान होएत। श्री झा कहला जे मिथिला आ मध्यप्रदेश क बीच ओ एकटा सेतु छथि आ दूनू एक दोसर से जुडल अछि। भारती आ कालीदास सन मैथिल क मध्यप्रदेश स संबंध हेबाक चर्च करैत श्री झा कहला जे ज्ञान मिथिला मे जा कए सब कए भेट जाइत अछि आ एकर कईटा प्रमाण अछि। ओ मैथिल सब कए मध्यप्रदेश क धार्मिक स्थान क भ्रमण करबा लेल आमंत्रित सेहो केलथि। पालम(द्वारका) क दादादेव मेला ग्राउंड मे भेल एहि कार्यक्रम क मुख्य आकर्षण मिथिलाक सांस्कृतिक झाँखी, पारम्परिक लोक नृत्य, विद्यापति रचित गीत, लोक गीत रहल जे मिथिलाक चिर–परिचित कलाकार सब प्रस्तुत केलथि। विजय कुमार झाक संरक्षण मे आयोजित भेल एहि समारोह मे मंच संचालन मैथिली क सर्वश्रेष्ट उदघोषक मनोज पाठक केलथि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna
दिल्ली पर फेर राज करत मैथिल : प्रभात झा
नई दिल्ली। भाजपा सांसद आ मध्यप्रदेश भाजपा क अध्यक्ष प्रभात झा कहला अछि जे ओ दिन आब दूर नहि जखन दिल्ली पर फेर स कोनो मैथिल राज करत। जनजागृती मंच पालम क सप्तम विद्यापति पर्व समारोह कए संबोधित करैत भाजपा नेता कहला जे इ कहब कठिन अछि जे अलग मिथिला राज्य कहिय धरि बनत, मुदा एतबा हम दावा क सकैत छी जे अगिला पांच दस साल मे दिल्ली पर एक बेर फेर मैथिल राज करत। श्री झा कहला जे दिल्ली पहिल उपराज्यपाल आदित्यनाथ झा क बाद कोनो मैथिल दिल्ली क कमान नहि पाबि सकल, मुदा दिल्ली क पंजाबी आ जाट समाज इ मानबा लेल तैयार अछि जे बहुत जल्द दिल्ली क राजनीति मे बिहार क दबदबा चरम पर पहुंचत आ कोनो मैथिल क हाथ एक बेर फेर दिल्ली क कमान होएत। श्री झा कहला जे मिथिला आ मध्यप्रदेश क बीच ओ एकटा सेतु छथि आ दूनू एक दोसर से जुडल अछि। भारती आ कालीदास सन मैथिल क मध्यप्रदेश स संबंध हेबाक चर्च करैत श्री झा कहला जे ज्ञान मिथिला मे जा कए सब कए भेट जाइत अछि आ एकर कईटा प्रमाण अछि। ओ मैथिल सब कए मध्यप्रदेश क धार्मिक स्थान क भ्रमण करबा लेल आमंत्रित सेहो केलथि। पालम(द्वारका) क दादादेव मेला ग्राउंड मे भेल एहि कार्यक्रम क मुख्य आकर्षण मिथिलाक सांस्कृतिक झाँखी, पारम्परिक लोक नृत्य, विद्यापति रचित गीत, लोक गीत रहल जे मिथिलाक चिर–परिचित कलाकार सब प्रस्तुत केलथि। विजय कुमार झाक संरक्षण मे आयोजित भेल एहि समारोह मे मंच संचालन मैथिली क सर्वश्रेष्ट उदघोषक मनोज पाठक केलथि।


text:
केके
कृष्णकुमार कुन्नथ (मलयालम: കൃഷ്ണകുമാര് കുന്നത്ത്, जन्म: २३ अगस्त १९७०), केके के रूप मे सेहो जानल जाइत अछि| ओ एक भारतीय पार्श्व गायक छी| ओ हिन्दी, तेलुगु, मलयालम, कन्नड आ तमिल फिल्मसभ मे एक प्रमुख गायक छी| उनकर जन्म त्रिश्शूर, केरल मे सीएस नायर आ कनाकवाल्ली, एक मलयाली जोडा, ल भेल| कृष्णकुमार कुन्नाथ नयाँ दिल्ली मे पलल बढल| उनकर बलिउड ब्रेक से पहिले ओ ३,५०० विज्ञापन गीत गावने छल| ओ दिल्ली के माउन्ट सेन्ट मैरी स्कूल के एक पूर्व छात्र अछि| ओ १९९९ क्रिकेट विश्व कप के दौरान भारतीय क्रिकेट टीम के समर्थन के लेल "जोश अफ इण्डिया" गीत गावलक| एकर बाद, ओ पल नामक एलबम निकाललक जेकर सर्वश्रेष्ठ सोलो एल्बम के लेल स्टार स्क्रीन पुरस्कार मिलल| ई एल्बम के दुई गीत 'पल' आ 'यारों' काफी लोकप्रिय छल|
विषय सूचीसभ
कैरियर[सम्पादन करी]
प्रारम्भिक जीवन आ पार्श्व गायन[सम्पादन करी]
बचपन मे केके एक डक्टर बनेल चाहैत छल| ओ अपन पहिल प्रदर्शन केलक जब ओ दुई कक्षा मे छल| अपन बहुमुखी आवाज के लेल जल्द ही दिल्ली मे विभिन्न विज्ञापन एजेंसिसभ द्वारा उनकर उपयोग कएल गेल| ओ अपन दोस्तसभ के साथ एक रक बैंड क सेहो गठन केलक| सु-प्रशिद्ध गायक किशोर कुमार आ संगीत निर्देशक आर.डी. बर्मन केके क बहुत प्रभावित केलक|


text:
लाल सागर
लाल सागर (अङ्ग्रेजी: red sea) हिन्द महासागरमे नुनिला पानीक एकटा खाडी अथवा ताल छी। ई अफ्रीका आ एसिया महादेशक मध्यमे स्थित अछि। ई सागरक सिमाना दक्षिणमे बेबल मनदेव आ अदेनक खाडीसग अछि। उत्तरमे सिनै पेनिन्सुला (Sinai Peninsula), अकाबाक खाडी आ स्वेजक खाडी (स्वेज नहरक नेतृत्व करैत) अछि।
लाल सागरक सतहक क्षेत्रफल अनुमानतः ४३८,००० किमी² (१६९,१०० मी²) अछि। एकर लम्बाई लगभग २२५० किमी (१३९८ मी) अछि आ बहुत फराकिलला भेल ठाउँक चौडाई ३५५ कि.मी. (२२०.६ मी) अछि। एकर अधिकतम गहिराई २२११ मी (७२५५ फीट) मध्यमे अछि , आ एकर औसत गहिराई ४९० मी (१,६०८ फीट) अछि।